amanoisuno/poet huggingface dataset:
題清軒 劉才邵
大江之源發乎岷山，蓄餘怒於瞿塘。混衆流以東下，渺翻空而湯湯。天風下兮蹵縞練，白浪如山衝馬當。邈不知其所止，接雲海之茫茫。魚龍並育細不遺，龍驤萬斛浮若飛。噴雪霓兮散霧雨，功利浩博難盡窺。眷彼溪谷流，夫豈不清泚。飛鷗墮影魚依空，水濺濺兮石齒齒。景趣信佳傷險狹，纔可濯纓兼洗耳。清乎清乎期及物，清不能容徒潔已。知公博覽眼不寒，築室雖小識量寛。聖朝撥亂收群策，難擅丘壑眈雲山。願公爲萬里之長江，勿作細流之驚湍。
題琴風亭 劉才邵
絲桐能寫風入松，爭如種松挽天風。蒼髯玉骨已奇絕，清音激越還無窮。宫商一日古意淡，坐使瘦筝慚未工。快哉此景不可負，時邀佳客傾金鍾。
題李仲孫佩軒 劉才邵
華堂壓雲排柱磶，堂背開軒看青璧。鏤螭石斗貯芳根，綠葉裁雲凈如拭。秋風吹空夜正涼，曲瓊掛簾放香入。小鞋踏月傍幽叢，霧氣籠寒髻鬟濕。主人才具超常流，竟體芳香非外襲。不應便爾學紉蘭，芰製荷衣向泉石。詔書屢下言路開，黼坐憂勤方仄席。綠章聞早叩天關，坐使青雲生咫尺。垂紳鳴玉近瑤墀，舊隱煙霞從寂寂。卻須爲續北山移，細說幽芳恨輕擲。
題和仲兄碧鮮軒 劉才邵
竹軒居士全天真，胸中不著纖毫塵。泠然孤照更洞徹，炯如月白垂秋旻。紛紛俗物不到眼，但延修竹爲佳賓。一談不交意且喻，真契豈復煩云云。清風高節自相許，爽氣曉接西山雲。一般奇絕靜中覺，細香風過時時聞。端能令人看不足，乘興數來還更新。欲掃寒梢掛高壁，不惜畫材無此人。嫦娥卻解窺窗戶，時與此君傳喜神。
方景南出示館中諸公唱和分茶詩次韻 劉才邵
欲知奇品冠坤珍，須觀乳面齧甌脣。湯深不散方驗真，側瓶飛瀑垂巖紳。色香味觸未離塵，清意元自超空輪。靈臺賡唱格力勻，皎如冰蘂夾霜筠。高詞險韻愁鬼神，雄辨逸藻回冬春。天教飛步出凡倫，窺闖天巧終不真。閩山蒼翠倚高旻，地靈氣淑儲芳津。從來霑溉浩無垠，修貢先期還更新。諸公才具足致身，況復感會方逢辰。邇英講讀優儒臣，玉甌珍賜從中宸。自憐衰鬢真陳人，欲覓漁舟向水濵。
題李平國義方堂 劉才邵
渥洼異産超駛騠，逸態崷崪精權奇。軼埃蹶塊儻未免，欲駕鑾輅終難爲。迺知人家良子弟，亦或豪逸難羈縻。調柔折服就繩矩，他日致遠夫何疑。李侯灑落富清製，頃刻滿紙填珠璣。建堂教子意不淺，欲使行能無少虧。會須骨格早成就，不與凡足爭先馳。正如名駒已服習，使堪寶校金黄羈。周旋進退悉中節，追風逐電隨所施。朝燕暮越尋常事，還看弄影舞瑤池。
題段成之粟庵 劉才邵
毗耶城中無垢師，丈室僅似蝸牛廬。三萬二千師子坐，同時容納無贏餘。圎通境界不思議，一顆玄入隨卷舒。先生從來道眼具，深入不二離圏模。粟庵宴坐觀萬法，不以誕幻驚群愚。炯如白月挂圎碧，千江分影冰輪孤。乃知芥子納須彌，妙用豈以常形拘。惜哉山人空索價，不悟心藏萬卷書。
爲李邦臣題叢桂堂 劉才邵
君家外孫吾祖母，生長舅家曉圖史。平時教誨子與孫，深念昔人立門戶。因言仙李傳芳遠，外氏且從中允數。天将善慶萃其門，盛事老人目親覩。七寶輪高風露清，丹枝翠葉紛旁午。玉階迢迢無路通，詩書爲作冲天羽。從子傳孫世已稀，兄弟同攀復如許。太守好賢爲出迎，冠蓋如雲沸簫鼓。名聲藉甚里閭傳，豈假老人爲重舉。區區此意豈有他，欲汝讀書轉勤苦。汝家先世不乏人，折桂里名因汝祖。一時聲價動場屋，相繼登科亦四五。才豐報嗇理難曉，在其子孫豈虛語。良農不爲旱輟耕，多稼終聞飽倉庾。親姻中外貴相輝，莫向明時守環堵。慈顔幽隔三十年，歲月堪驚如驟雨。追惟義方不敢墜，到今婚友情相與。還喜君家世益昌，芝玉煌煌照庭宇。月娥賸與長孫枝，不厭頻頻來折取。
爲劉端禮題翠微堂 劉才邵
春陰涔涔透方礎，春雲濛濛閣殘雨。烟中梅子未傳黄，坐使名園清興阻。誰料天公亦會事，報晴逼曉聞街鼓。來遲不見碧桃開，滿洞翠陰籠牖戶。杖藜徐步穿芳徑，芝术丰茸雜蘭杜。含笑無心迷下蔡，酴醾分清從月宇。共占餘春動地香，香地滿園無處貯。步芳橋長清浸闊，花影波光媚欄柱。漫天柳絮爛不收，點水荷錢疏可數。行行直到翠微堂，簾幕風輕雙燕舞。梢雲何啻千竿竹，鑠石空傳三伏暑。遠碧巖巖太超絕，高標凜凜如相許。堂陰路轉經古城，茅屋數間營别墅。白石清溪自瀟灑，閑花野草無行伍。歸來還復坐達軒，石鼎酪奴煩旋煮。因君指似壁間詩，知是昔人觴詠所。駕麟跨空窺理窟，搜抉幽奇呈脉縷。當時景物怯劖鐫，造化小兒遽相苦。海山茫茫風馭遠，人世空驚如插羽。幸哉有子續奇芬，新編還見驚人語。才大終嬰珪組累，身閑好作林塘主。高情隨處即逍遥，豈向明時分出處。早晚乘風肆遠圖，九萬雲程看一舉。
堆勝樓運幹許永之修 劉才邵
高城倚江憑峻址，層樓卻憶高城裏。迢迢飛磴出塵氛，繡栱朱欄照江水。四面雲山千萬疊，清原卻與黄原接。碧螺宛轉峰最奇，透色連雲俱岌嶪。樓前正對白鷺洲，翠虯夭矯横中流。回看井邑亦華盛，碧瓦鱗鱗光氣浮。崛起凌空何壮哉，歲久剥蝕霾風埃。高情一見爲嘆息，因循恐致奇標摧。才刃由來有餘地，葺舊扶傾真復易。坐令風月爲清新，還使江山增勝氣。公家列屋人如玉，清唱不須吹管逐。沉沉清夜繡筵開，垂下珠簾隔銀燭。放教簾外水仙聽，傳作仙家步虛曲。識高器遠追前人，不獨文采風流存。憑欄縱目莫厭數，即去飛騰登要津。老來自覺詩思慳，況此清絕形容難。恐公他時懷舊賞，猶堪展作畫圖看。
德元盛暑中觀刈稻憩于茂林間愛其繁密因加芟治名曰綠陰軒以詩相示戱爲作此 劉才邵
焦先但作蝸牛廬，真與蝸牛殻相似。當時雖省營築勞，把茅蓋頭已多事。珏溪樵客意高遠，幾欲巢居如上古。茂林深處即幽居，樹作簷楹根作礎。經始全資木居士，竹夫人來共胥宇。刪繁聊藉刈禾鐮，補罅不須修月斧。山中熊館作比鄰，夢裏蟻城真别墅。葱帳不容逋客歸，葯房閑詠騷人語。月鈎斜挂褰雲箔，霞綺高長當朱戶。瑤砌無塵透曉霜，珠簾隔霧連天雨。洞門雖開亦非開，當空鑿出高崔嵬。憑虛公子見之喜，便約亡是公同來。更容明月作不速，賓主談辯聲如雷。畫空題詩記真賞，要與幽人作牓様。是中無欠亦無餘，一任傍人說半藏。莫言基址真牢固，夜半負之人莫悟。玉川膽怯不須論，覷著地皮捲不去。須防毗耶無垢師，擎向手中便進步。要當石頭具道眼，本自無來今不住。饒他百倍有神通，到此一籌無用處。
陪同舍登望越亭觀潮 劉才邵
吳越中分江一派，兩岸溪山掃濃黛。茫茫雲海迷烟空，方諸宫外天爲界。潮波吐納誰使然，欲到先衝海門隘。江淺洲長礙奔放，勢益洶洶怒而噫。方看隱起玉堤横，忽復飛騰雪花碎。高浪翻空雷吼怒，黑沙崛起雲崩壊。山岳傾頹驚炫轉，鯨鵬摩戛舞幽怪。大聲吹地恣淙淙，餘響振天轟磕磕。恍如白帝盛羽衛，風攪旌幢紛斾斾。從以百萬虎與貔，組練精明呼聲大。世間奇觀獨雄絕，坐令耳目俱鬆快。津亭晚靄動遐想，樽酒相歡信良會。木落山空秋氣高，情多思遠人寰外。杜老扶桑有遺恨，韓子鯨魚思飽膾。豪氣英風終不泯，海色天容自相對。同來俱是蓬山侣，蘂簡玉書名姓在。東遊不用浮海航，仙驥追風雲作蓋。卻須從此排閶闔，叢鈴響雜飛霞佩。通明殿裏綴仙班，官府縱多君莫悔。
贈夏侯子美養心居士 劉才邵
漢家恢儒成治功，獨與三代同高風。當時經術傳家者，大小夏侯名譽崇。鄴都雄圖方鼎峙，英俊乘時盡風靡。坐使當途基業成，才如伏波能有幾。公家先世不乏人，詩書韜略傳清芬。文取賢科武分閫，爽氣英姿今尚存。前人清白今人繼，方得家聲終不墜。脩身大要在養心，公以自名深有意。世人但知縱多欲，盈壑填溪不知足。盡取豪華供目前，幾人更戒前車覆。如公此意具真識，不似世人長荆棘。寸田盡著子孫耕，會見慶餘由善積。
贈劉道正 劉才邵
紅輪曉上扶桑東，五雲正繞丹琳宫。臨芳閣外霜筠合，碧桃溪邊香露濃。是時初喜識公面，小閣清香飛大篆。整冠共讀御書碑，翠琰填金光炫轉。朝野歡娛氣清淑，宫中聖人親授籙。雲軿白晝臨瑤壇，來聽新翻步虛曲。誰知世故多盈缺，況復年華如電掣。相逢不擬說前事，北望傷心墮清血。憶從弱歲遊都城，相知滿眼如繁星。今來寥落似将曉，知有幾點懸青冥。公如長松出霜林，童顔不受歲月侵。我亦從來世味薄，三宫鉛汞曾留心。知公鍊骨骨已輕，知公養丹丹已成。要看恢復見清平，且作人間白石生。
贈吾彦逸 劉才邵
山上龍泓標水府，方欲往遊逢雨阻。多謝山人會人意，約束群仙住朝雨。遊氛洗盡天宇空，山色湖光相媚嫵。就龍覓水酌清耳，雪山醍醐異凡乳。是中冷煖已自知，豈更将心求佛祖。流連清境不知晚，歸來已踏鼕鼕鼓。年兄笑我太清生，旋掃風軒置樽俎。欲将歌管聊相温，爲出紅粧唱金縷。不信人言竹勝絲，昵昵朱絃将手語。更長語笑益諠譁，快飲不勞觴插羽。因思同榜七百人，翠琰鏤名藏梵宇。邇來知有幾人在，相遇百中無四五。與君是時俱少年，快馬輕衫冒塵土。豈知重上君子堂，歲月驚人不堪數。相看斑鬢點秋霜，況復中間多齟齬。但餘契義敵杉松，青青不受冰霜侮。自憐憂患落窮山，冊府不應重接武。流離更覺主恩厚，獨慚未有涓埃補。因君感激歌此詩，滿酌玉巵須對舉。
和彭伯莊韻奉酬彭公達 劉才邵
龍媒昔是渥洼生，培塿無松陸無萍。古人此語豈欺我，華胄非遥須細聽。奉常詞源隘三峽，倒流豈復論千瓶。句枝到手詩已就，四坐俯首甘罰觥。蒼苔虎跡雖善戲，諷戒曲盡詩人情。喜遇從事復超詣，重名不減平如衡。汝南人物亦云幾，高者難隨月旦更。到今公議牢不破，心雖不貪敵無勍。才高位下衆所惜，善慶源長流更清。風流文采終不泯，還復鍾此千人英。清言自可屈奉倩，賦力真能凌正平。干時直欲石投水，得位公不當慚卿。掃除群碎宅平坦，擺落浮僞存精誠。兼全衆美信如使，未許爰絲堪作兄。天遣名駒諳險隘，夫豈久困終能鳴。行當策足恣高步，徑取萬石寧躬耕。嗟予素懷丘壑趣，高情遠致誰服膺。隨流竊食聊復爾，取譽懶能工賦營。新詩有意相推激，第恐無實難叩榮。觀公豈是長貧者，便欲從此看超騰。
題仲兄和仲畫虎圖 劉才邵
寒雲韜日風搖山，鶻鵃鳴噪飛復還。黄茅枯木轉蕭瑟，有虎引子來其間。一兒儘有食牛氣，跑空人立肩侵耳。一兒就乳方低身，只欲攙前不知跪。大虎垂頭蹲更促，吐舌宛如牛舐犢。豈知愛子物皆然，但教生獰貪獸肉。原注退之城南聯，句云心貪敵無勍。從來倚伏理難齊，一朝力盡還悲啼。攫頭銜尾遭熊豹，有眼誰云百步威。君家畫軸雖填委，難似此圖有深旨。欲令觀者知觀身，不在丹青畦徑裏。君不見漢家豪奪聚斂臣，乘時擊斷屠齊民。磨牙利吻事膏血，千載想見猶酸辛。深文厚斂雖同苦，以酷視貪不猶愈。可憐當路盡豺狼，獨使甯成名乳虎。
夜夢一道人見訪相與語甚久頗及宗乘中事因戲之曰仙家亦學佛耶其人笑曰仙佛豈有二哉覺而異之作詩紀其事 劉才邵
北風吹雲肅天宇，蕙帳寒生月當戶。頹然就枕睡思濃，魂夢悠悠迷處所。仙宫勝士肯見臨，促席從容陪軟語。自言本事清虛君，學佛求仙兩無阻。雲軿白日降遥空，天衣飄飄袖輕舉。方諸宫深雲海闊，金碧禪房隔烟雨。與君粗有香火緣，聊復東來相勞苦。方遊崑閬還無期，君住世間須善爲。塵勞足厭不須厭，等是實相夫何疑。前身自是塵外人，端爲世緣縻此身。重聞妙語發深省，若更離塵佛亦塵。方平羽節何時來，道宫佛廟隨煙埃。未須苦說揚塵事，東海波聲正似雷。
霽虹亭 劉才邵
江流滚滚青於藍，山如陣馬方䟃𧽼。景趣雖從開闢有，登覽正賴人謀參。濟川亭古傷險狹，石岸缺落呈嶔嵌。可憐眼界方冗雜，風月爲之久不堪。使君才高藴機鑒，妙思能發神所緘。異時一見已經意，施設先後難相攙。政成将去覲丹闕，一新棟宇何耽耽。就增亭閣跨空闊，徑從人境超塵凡。波光挾日動飛栱，簷影窺江凌過帆。欄危更覺明月近，浪湧正值秋風酣。螺峰晚靄助遥碧，鷺渚歸翼穿晴嵐。東望青原森欲動，祖意豈復勞窮探。夜深定有水仙集，霓裳練帨垂毿毿。雲烟態度日夕異，詞客賦詠勞彫劖。公歸指日登華要，雍容鳴玉横犀篸。湖山高會駐清賞，尚應回首江之南。
貢士張智觀登禾山白雲峰絕頂愛其清曠乃結庵辟穀凡十年後遂落髮法名永元紹興三年夏訪予於城中具道所以出家及携詩東遊之意因作是詩以餞之 劉才邵
白雲山人機鑒高，了見萬法棲秋毫。龜腸蟬腹耐清苦，空山坐聽鼪鼯號。無心索價驚衆耳，尚恐名出終難逃。一朝解去薜蘿服，鬋剔須髮披方袍。黄龍宗旨人難湊，涓滴不容消息漏。一到禾山謁老方，全機不露三關透。城中軍馬正紛紛，紅塵漲空日色瘦。問師觸熱有底忙，云向疏山聊宿留。蒐奇獵怪窮端倪，詩胆大於身數圍。勿憂平淡少人愛，此去定逢韓退之。年來世味種種薄，文字習氣黏如黐。自信文通才未盡，猶堪重擬碧雲詩。
次韻王民瞻贈覺梵二首  其一 劉才邵
腹稿欲成聊假卧，寒松疏磬仍相左。不容開府占清新，雲裏江梅萼初破。奇芬還似暗香浮，全勝光風泛蘭些。玉川昔訪長壽寺，石壁留題如此作。珊瑚炫轉光奪目，含曦一讀忘饑餓。便堪高躡詩将壇，紛紛誰可克參佐。韋莊豈免贈巾幗，格嫩更遭脂粉涴。
次韻王民瞻贈覺梵二首  其二 劉才邵
脩竹幽蘭伴高卧，新詩不待江山左。開緘快讀耳目醒，睡魔奔迸愁城破。懸知大手千人英，且擬二招吟只些。暫時雖現宰官身，百事疏慵無所作。郊居未敢厭岑寂，且烹杞菊充朝餓。勸兄不須夢惠連，鄙句安能婉如佐。冰壺玉椀幸無瑕，莫使遊塵得輕涴。
靈壁石 劉才邵
堅脆殊形俱是幻，要當盡付空花觀。其餘空色兩非真，習氣從他不須斷。靈壁磬材如黑玉，歲久取多岸爲谷。問君何從得堅質，數尺嶔𡼭心賞足。新詩俊如霜鶻拳，攬取物象神機圎。援毫一揮不停手，巖壑意態何森然。如聞駛舟行日近，不得隨舟無少恨。夜敲清響哦新詩，定有水仙簾外聽。
次韻鄭守蠟梅二首  其一 劉才邵
靈根何年離衆香，色相全似金容黄。曉姿熒熒炫寒月，夜氣耿耿凌風霜。天真何曾資外飾，坐笑塗額誇宫粧。廣平當時應未見，獨爲梅花回鐵腸。賴有花仙覓奇句，東坡著意憐孤芳。詩中寫就無遺巧，安用學花熬蜜房。多情偏愛被花惱，聞香心醉難禁當。況復低垂深有意，欲教醉賞傾瑤觴。
次韻鄭守蠟梅二首  其二 劉才邵
忍冷衝寒破霜萼，爲報春園行灼灼。黄輕正欲金波助，斜抹寒梢轉簷角。香隨風遠自析醼，豈待嗅芳方辟惡。不逐嫦娥向月奔，芳桂相望空斷魂。新詩清絕慰幽獨，勝似對月開綠樽。
詠蠟梅呈李仲孫 劉才邵
霜鋪鴛瓦茸茸白，紅日破寒舒曉色。小枝斜傍碧闌干，光透香融嬌欲滴。緣何便證紫金容，勝妙從來衆香國。時世梳粧嫌不稱，豈假嫩黄拂宫額。清潤疑和玉髓膏，鮮妍似鍊鸞蜂液。團香掠蘂太辛勤，堪笑蜜房屯羽客。更有一般超絕處，畫史儘工描不得。漏板丁丁夜向闌，金波浸影寒光溢。賞奇自昔屬多情，況復南人多未識。恰及開時寄一枝，後時便恐香難拾。須藉高才與發揚，妙句收歸花萼集。
謝蕭元隆賢良惠小團 劉才邵
紫鸞琢璧輕雲轉，幾年隔闊今重見。睡魔膽落不待降，氣壓月團三百片。飲罷清風生兩腋，三山去人疑咫尺。便欲携公封事叩玉扃，爲問蒼生幾時得蘇息。
聽寶月上人彈桃源春曉 劉才邵
桃源曉色春茫茫，花氣撲人和露香。翠波溶溶泛晴陽，瓊樓半露非煙長。霓旌鸞佩雜花光，花光深處開琳房。金鯨夭矯寫霞漿，雲璈清響何琅琅。綠雲不動山蒼蒼，酒闌月影侵迴廊。千年過眼直尋常，蓬萊清淺海上桑。道人妙手能逢場，朱絃寫出水雲鄉。坐令遠意入八荒，泠然風馭隨雲翔。仙人迎笑從西廂，頗怪别來塵世忙。飛霞仙衣雲錦裳，朝真相與高頡頏。卻笑退之情未忘，生愁冰炭置我腸。
詠白蓮花 劉才邵
長林翠乾因薰爍，池面水平風不落。天公似亦厭煩溽，開就寒姿洗暄濁。龍宫想見送來時，靚粧無數褰珠箔。預愁風日會無情，翠蓋欹斜護纖弱。冰魂玉骨意自遠，凡花不是無心學。神人飲露骨偏清，仙子凌波塵不著。不隨時世事塗抹，徧得月娥憐綽約。雲軿隱隱欲降時，寒光清霧都情薄。勤勤問訊難留滯，欲去徘徊伸素約。待得秋高風露清，相将歸去朝珠閣。身家元是社中人，宿契非同謝康樂。更恐群仙苦相問，寄與短章資一噱。
神弦曲 劉才邵
古樹葉殘屯野煙，紅楹鏤磉蟠蝸涎。清燈暈淺不成圓，神妃靈女對瓊筵。翠衫籠玉眉連娟，泠泠古曲五十弦。啼雲弔月愁遠天，山鬼窺窗風颯然。絳節遥遥歸洞府，門前赤豹青貍舞。
瀘溪春日 劉才邵
風暖鶯離谷，花繁蝶倦飛。林塘供勝賞，雲日弄晴暉。古郡荒城在，芳郊遊騎歸。閑來推物理，痛飲未爲非。
春日郊居四首  其一 劉才邵
地僻春還到，門閑性自便。風回香縷轉，日透隙光圓。曲沼波初凸，繁花曉欲蔫。誰能學工部，直得爲春顛。
春日郊居四首  其二 劉才邵
殘花啼曉露，落絮泊池荷。带蘂蜂鬚重，窺簾燕語多。桑肥蠶趁暖，雨飽麥連坡。帝力知難報，閑聽擊壤歌。
春日郊居四首  其三 劉才邵
散策啟柴關，春光滿望間。長烟連遠碧，矮笋出新斑。倦蝶飛還歇，啼鶯意自閑。晚雲將小雨，容易暗前山。
春日郊居四首  其四 劉才邵
春事遽如許，登臨聊杖藜。遊絲斜带日，細草未霑泥。風軟花香熟，烟酣柳色迷。慇懃嘱鶗鴂，芳卉正萋萋。
中秋 劉才邵
陰晴無遠近，獨有此宵看。寫盡山河影，想添蟾兔寒。清輝分玉露，斜漢泛冰盤。上到高圓處，亭亭輪更安。
遊山寺詩 劉才邵
岡巒圍古刹，松桂發幽香。斜日烟姿薄，空庭花影長。尋雲穿蘚徑，汲水動溪光。好就山房宿，閑聽鐘殷牀。
次韻王民瞻題慧門院二首  其一 劉才邵
亂後身重到，醉中禪暫逃。蓮關無泣象，鷲嶺不傾鼇。井邑刼灰在，霜林秋氣高。更須資法雨，一爲洗弓刀。
次韻王民瞻題慧門院二首  其二 劉才邵
亂兵如穴蟻，攘攘欲何逃。肆毒空搖蠆，支傾已斷鼇。上方塵不染，北極勢元高。佩犢知難久，紛紛已賣刀。
蘇文饒往昌國意頗憚之送以詩因勉之 劉才邵
已聞舟楫具，那得苦留君。雨過霜風急，帆飛雪浪分。長途方策足，暇日正論文。功業他年事，風波豈足云。
遊香山寶應寺恭覩仁宗皇帝御書發願文 劉才邵
龜洛隆周德，龍門賴禹功。天開形勝地，雲捧法王宫。繡栱聯霞綺，虯簷壓霽虹。山河紛湊泊，星斗映穹崇。金界琅函秘，奎文筆勢雄。獨高今古外，何止帝王中。恭想重熙旦，追還太古風。開懷容直論，崇儉自清躬。俗厚刑幾措，時和歲屢豐。湛恩漸動植，大度納華戎。致治臻無事，持盈愈若冲。皇居多暇日，宸翰寫深衷。誓保基圖永，期躋壽域同。含生蒙願力，流澤浩無窮。
賦得登瀛洲 劉才邵
天策開王府，仙才聚國英。禮優初闢館，衆羡號登瀛。凡骨難飛步，神仙遂擬名。冠鼇堪比峻，馭鶴想同輕。銀闕誰云遠，金臺愧未清。收功歸正觀，文治播休聲。
賦得春色滿皇州 劉才邵
春光何處盛，先滿帝皇州。日近恩輝動，天低淑氣浮。繁花迷綵仗，弱柳媚芳溝。風軟塵難動，烟酣翠欲流。驩聲連綺陌，仙吹咽瓊樓。願遂觀光志，曲江追勝遊。
賦得秋風生桂枝 劉才邵
金飈隨素律，丹桂吐幽姿。潛動驚秋意，生從傲雪枝。高應翻月窟，清已徹天涯。雖效紛披態，終無搖落悲。低嫌蘋末起，凉異棘心吹。幸有乘風興，高攀自不遲。
賦得鮮雲垂薄陰 劉才邵
輕雲初出岫，散漫本無心。鄣日呈鮮彩，垂天結薄陰。浮空誠可玩，著地影非深。籠水難藏渚，依山豈暗林。誰言聊晻靄，遠勢已侵尋。不羡西郊密，終期爲作霖。
次韻朱希真送李仲輔使浙東 劉才邵
詔遣皇華使，恩殊白首郎。越城膺重寄，雲路佇高翔。金節丹楓外，星軺碧海傍。溪山動詩興，藻火粲篇章。暫對青藜杖，徐驅白鳯凰。平反有餘暇，霜橘薦瑤觴。
賦得蛟龍得雲雨 劉才邵
賢能攄逸志，振迹比蛟龍。雲雨時方得，烟霄路自逢。濯鱗霑帝澤，擁足脫塵蹤。物外將輕矯，池中豈解容。依乘應有待，際會合相從。寄語懷才者，明時好奮庸。
贈端上人 劉才邵
傳得無聲曲，有時彈向人。雪峰年老大，風穴語尖新。吼月泥牛困，抽條石笋春。衣珠猶不重，豈更覺身貧。
挽江司戶詞  其一 劉才邵
場屋聲名舊，林泉興味長。青衫歸里閈，白首傲羲皇。鶴静終輕矯，蘭銷委暗芳。遥憐高遯處，庭宇日荒凉。
挽江司戶詞  其二 劉才邵
早歲識真際，前身疑浄名。窮通百年內，生死一銖輕。成佛無先後，同參有弟兄。悲傷隨世諦，益見在原情。
挽戴彦誠通判三首  其一 劉才邵
初闢橋門日，英髦喜彙征。奇文逢藻鑒，時輩仰高名。仕路因騰踏，聲華久隱訇。方觀終遠業，埋玉恨難平。
挽戴彦誠通判三首  其二 劉才邵
庠序親餘論，京華獲並遊。艱危心有託，感激義無酬。豈謂音容隔，頻驚歲月流。今來拜遺像，淚雨不能收。
挽戴彦誠通判三首  其三 劉才邵
賈鵩由來忌，應曾爲廢書。始終歸有數，善慶豈無餘。賢嗣真蘭玉，令名驚里閭。他年定通顯，躍馬從金輿。
次韻元日會飲 劉才邵
不將簾幕挂簷脣，欲聽飛霙點繡茵。門外湖山元早白，醉中笑語不嫌真。爐烟盡日飄香霧，茗盌侵湯攪玉塵。莫怪更深寒力減，瑤墀今日布王春。
謝人惠花栽以龍涎及小團答之 劉才邵
應憐小圃少花看，分惠靈苗四五般。多謝高情無所吝，欲將俗物報應難。鯨波薦液香難比，龍焙先春玉作團。寄與文房助清興，詩魂莫怕月邊寒。
江閣夜坐  其一 劉才邵
迢迢小閣倚雲端，高處懸知境界寛。共向城頭聊放目，卻驚沙觜減奔湍。蒼烟闕處江山遠，白月滿空星斗寒。炯炯此心誰會得，從公清坐到更闌。
江閣夜坐  其二 劉才邵
閑雲收盡露乾端，垂地漫漫碧玉寛。小海無人續遺唱，斜河挂影作飛湍。水仙環佩歸何處，天闕樓臺似更寒。知欲乘風叩閶闔，如公應入不爲闌。
愚堂爲歐陽炳文作 劉才邵
高懷從昔厭雄夸，宴坐虛堂玩物華。清簟疏簾無俗客，澆花洗竹當生涯。風驚萬木誰家曲，雲擁千峰盡日衙。莫信韜光得深隱，鶴書終恐到君家。
次韻李彦淵遊竹閣奉呈望之 劉才邵
春餘景物尚芳華，寫景詞工語不夸。綺饌玉樽筵秩秩，碧梧翠竹影斜斜。湖山風月須頻賞，南北車書已一家。回首都人候清蹕，遥知紫禁繞烟花。
同張敏叔登望闕臺 劉才邵
曉陟高臺望紫宸，愛君心切素忘身。堯天日遠迷西極，漢使星高拱北辰。賦雪才優宜視草，賜環恩重定隨春。剩須留下驚人句，長使江山氣象新。
賀和仲移居  其一 劉才邵
狻猊群戲畫難工，木梢翬飛面勢雄。壯氣定知如杜固，鑿池肯復効燕公。好穿松竹躋雲磴，别敞簷楹看碧空。更願他年開北第，卻留蹤跡付隆中。
賀和仲移居  其二 劉才邵
蒼官湧翠千株直，石棧斜飛一徑通。爽塏真能明遠目，囂塵不動但清風。卜鄰豈免煩王翰，相宅應兼出魏公。終使里名不虛設，先栽巖桂與分叢。
次韻陶父雙蓮 劉才邵
和氣爲霖歲有涯，發祥宜自使君家。池開雙影同心瑞，氣敵三峰十丈花。嘯侣洛妃携翠袖，懼飛蛺蝶護新葩。天公似恐嫦娥妬，時把微雲隔素華。
鬰孤臺 劉才邵
風伯驅雲曉色開，使家清燕就高臺。崆峒爽氣連天起，章貢寒聲遶檻來。譚屑霏霏隨玉麈，酒波灧灧溢金罍。還將崇政言詩手，一爲江城賦早梅。
次韻黄元授憫旱 劉才邵
旱氣爞爞似火炎，新來露亦不輕霑。電光入夜空搖幟，雨響經時不到簷。獄吏誰憐寃死婦，農家空挂刈禾鐮。高天早副憂民意，雲漢無煩歎靡瞻。
次韻寛夫喜雨詩 劉才邵
檀龍致雨雨宵零，香氣如傳得薦馨。斷港已通無别浦，洪波遥想接重溟。門開甘露偏蘇槁，供設伊蒲異獻腥。清禁詞臣歌樂職，淵雲難獨掞天庭。
次韻黄元授喜雨詩 劉才邵
溝塍流水已源源，還有餘波及衆川。焦稼頓蘇苗薿薿，涸池重見葉田田。休疑兩種分乾溼，且喜脩羅罷鎧鋋。平糴莫將同上熟，恐教閭井卻騷然。
次韻周秀實七夕 劉才邵
雲間素月若飛來，半鏡携歸共挂臺。星渚橋成仙步隱，玉簫聲斷曉風哀。曾向兹辰曝圖籍，還思延閣敵蓬萊。誰憐點鬢吳霜重，酒母分霑助把盃。
和彭德源秋開紫牡丹 劉才邵
暗覺小陽春氣回，卻從秋杪上樓臺。淺於潑墨輕勻露，小似齊頭只類杯。應是化工偏著意，便同仙骨免枯荄。笑他方士驚人眼，謾作空花頃刻開。
次韻温叔皮秋懷 劉才邵
海風截雨晚雲收，銀漢迢迢傍月流。菊露自應知歲晏，砧聲今不起邊愁。尋常酒債何妨有，咫尺湖山未暇遊。欲跨青虯舒遠目，水仙真肯借人不。
次韻李彦淵夜聞鶴唳 劉才邵
警露猶能動客情，淮淝况復雜風聲。語多真似留華表，意遠誰知在紫清。正值月寒秋夜永，更當風静海潮平。故山蕙帳空來久，想共曉猿相對鳴。
過唐興寺  其一 劉才邵
須應辭職效崔沂，豈合經時直紫微。領郡尚叨分竹箭，羡君不肯裂荷衣。高風久已勤山仰，妙語新從得指歸。更待春時稍暄暖，共尋烟塢與苔磯。
過唐興寺  其二 劉才邵
夜契從來耐歲寒，千株路盡見蒼官。舊遊還復尋金碧，清夢猶能記玉鑾。喜見雲烟生翰墨，隨時殽核簇杯盤。荷公高誼存真趣，不作尋常俗眼看。
次韻劉仙卿臘日喜雪  其一 劉才邵
徹地寒威暖尚遥，豈同春日落還消。醉翁不道鹽并絮，阿母難専池是瑤。素月交光千里共，豐年爲瑞四時調。臘中三白已堪賞，何况皚皚照此宵。
次韻劉仙卿臘日喜雪  其二 劉才邵
臘祀祁年瑞雪飄，共知帝力最難消。無邊世界銀爲闕，不動根荄草變瑤。人悅自然天意得，時和豈待樂聲調。月娥似更憐鮮潔，清影亭亭徹永宵。
早朝行宫奉呈諸同舍 劉才邵
龍山西轉浙江横，寶勢岧嶤切太清。照海曉光來闕角，穿花宮漏带潮聲。風生劍佩班初上，霧歇旌旗色更明。共說中興似光武，南都賦合繼東京。
祖廟殿生芝草  其一 劉才邵
由來天意眷明昌，偏向神宮發喜祥。和氣潛蒸方蔓蔓，靈華託柱益煌煌。披圖正與端宸合，紀美還增原廟光。漢室但閑生禁宇，作歌空復詠齋房。
祖廟殿生芝草  其二 劉才邵
聖孝神明已默通，皇猷德業更兼隆。昌期適契千齡會，上瑞宜生九廟中。異彩光凝何煜爚，靈葩色正自昭融。天將福慶資宗佑，方至如川豈有窮。
次韻同舍道山堂宿直二首  其一 劉才邵
花影頻移夜向闌，重簷突兀倚雲端。木天西畔銀河響，陸海中間貝闕寒。風輭嚴更傳玉漏，月和清露滴金盤。不嫌上界多官府，請便乘風駕紫鸞。
次韻同舍道山堂宿直二首  其二 劉才邵
玉宇沉沉易覺秋，暮雲開盡夜悠悠。天風斜轉蒼龍闕，宮月遥連紫桂樓。寶畫深嚴神物護，仙山縹緲瑞烟浮。慚無逸藻陪諸彦，歸興惟思理釣舟。
和李仲孫韻因以奉勉 劉才邵
詞格森嚴氣不寒，華星灼灼出雲間。中興喜見天方啟，高議期追漢已還。正值朝家求切直，豈容奇逸戀雲山。願公淬筆參晁董，大對親瞻睟穆顔。
送李似之二首  其一 劉才邵
中興修政似周宣，共理聊煩命世賢。凋瘵氣蘇真肉骨，豪強膽落怯冰淵。遠猷豈合淹千里，温詔俄頒自九天。解釋邦人去思恨，爲言行復入陶甄。
送李似之二首  其二 劉才邵
晴虹詞彩冠群才，淡墨名高北斗魁。史筆繼聞登左省，廟謨今復贊中臺。方傳召命馳三節，頓使清風動九垓。想見君王偏注意，鳯池虛位待公來。
次韻送盧汝舟 劉才邵
秋鴻社燕若爲情，歧路東西亦可驚。入夜朔風搖畫角，滿空星斗罩高城。吳江浪濶兼天湧，楚塞山長盡日横。記取别筵看劍處，怕聽庭樹曉雞聲。
送江虞仲 劉才邵
烜赫家聲四海聞，材猷超絕出凡倫。清規映物無塵隔，實德臨民蒙惠均。器遠自應當要路，政成還合覲嚴宸。禁途虛位須賢俊，佇慶登崇寵渥新。
和丁浚明戲蕭濟夫  其一 劉才邵
生世纔如石火光，應憐不早見盧郎。碧蟾自合來棲月，黄耳何緣得上床。但使知音同卓氏，何妨服猛似梁鴦。觀音妙相誰能測，暫化身爲無厭王。
和丁浚明戲蕭濟夫  其二 劉才邵
庾婦休誇意智強，卻因詐魘喚江郎。自從呼婢曾開口，不復連宵只對床。春晚燕狂捎蛺蝶，汀閑沙暖睡鴛鴦。鳯棲已協和鳴兆，誰記東家人姓王。
次韻蕭元隆見寄二首  其一 劉才邵
國朝制策得群賢，隆棟才高異衆椽。温詔久頒崇舊典，英辭初喜見新編。竚登文陛三層峻，還寄家聲萬古傳。聖主憂民收遠策，欲令枕奠得安眠。
次韻蕭元隆見寄二首  其二 劉才邵
麟閣岧嶤倚碧天，道山宿直燭如椽。誰憐老眼今多病，喜讀危詞屢絕編。一鶚奮飛方遠舉，雙魚緘素肯輕傳。益思張膽論時事，未敢昏昏只醉眠。
次韻王民瞻 劉才邵
野外蕭條供給稀，愧煩車馬顧柴扉。正憐習懶成癡鈍，欲使乘時試奮飛。高義杉松度冰雪，好詩星斗轉璿璣。如公亦豈宜深隱，早晚光芒動少微。
立春內中帖子詞  其一 劉才邵
蘭殿光風轉，椒塗淑氣濃。柳烟添曉翠，花露浥春容。
立春內中帖子詞  其二 劉才邵
紫禁遲遲漏，瑤箱細細風。君王問安早，紅燭照簾櫳。
立春內中帖子詞  其三 劉才邵
寶勝金書小，酥盤花様新。六宮呈妙巧，清曉慶佳辰。
立春內中帖子詞  其四 劉才邵
瑞氣籠春宮殿高，天官仙樂奏雲璈。欲知聖壽無疆處，王母千回獻碧桃。
立春內中帖子詞  其五 劉才邵
君王聖母與天通，預建慈寧廣內中。果慶回鑾功已就，纂修事實示無窮。
立春內中帖子詞  其六 劉才邵
春歸頓覺日華遲，樂事偏多屬聖時。萬壽聲中觴酒滿，年年歲歲擁春祺。
又  其一 劉才邵
一氣回蒼陸，千祥集紫宸。天心存愛育，施惠發新春。
又  其二 劉才邵
行仁隆治道，偃武爲生靈。恩施周遐邇，熙熙萬國寧。
又  其三 劉才邵
盛德天垂覆，皇明日照臨。九重頒漢詔，四海識堯心。
又  其四 劉才邵
始和布政同天運，聖澤隨春下九霄。垂法端闈萬人喜，典章盡復祖宗朝。
又  其五 劉才邵
海國占風慕聖明，先春入貢竭丹誠。梯航萬里不辭遠，要趁新年賀太平。
又  其六 劉才邵
瑞日舒長呈五色，官儀赫奕會三朝。宴開紫殿恩輝重，樂奏彤庭雅韻調。
又  其一 劉才邵
風轉萬年枝，冰開百子池。多男應禖祀，瑞氣恰來時。
又  其二 劉才邵
瓊斚深浮柏，金牋巧頌椒。宮嬪隨鳯輦，萬壽本東朝。
又  其三 劉才邵
紫庭烟淡祥光滿，清禁風微淑氣新。綺閣靚深無一事，觀書臨帖過芳春。
又  其四 劉才邵
飛霙頃報豐年慶，天瑞由來應克誠。喜見農祥已晨正，將持嘉種奉親耕。
又  其五 劉才邵
絳闕清都境異常，况當聖世物皆昌。風催柘館桑枝秀，冰滿龍池荇带長。
端午內中帖子詞  其一 劉才邵
雲篆摹仙印，香菰纒綵絲。風回五明扇，日麗萬年枝。
端午內中帖子詞  其二 劉才邵
神飈隨律至，玉宇倍清凉。復古觀書處，偏宜晝漏長。
端午內中帖子詞  其三 劉才邵
兩岐呈瑞麥，三秀産靈芝。天意方垂佑，宸心愈肅祇。
端午內中帖子詞  其四 劉才邵
巽權默運甄陶外，德澤遐宣指顧中。號令一新民氣樂，正如解愠得薰風。
端午內中帖子詞  其五 劉才邵
天申佳節繼天中，賀慶年年信始通。明詔重頒浮論息，共知至計出天衷。
端午內中帖子詞  其六 劉才邵
百昌蕃殖歸神化，萬宇歡康屬聖時。形氣既和無疾癘，冰臺還更覺生遲。
遊西湖天竺書所見成五絕句  其一 劉才邵
秋風蕭瑟海天凉，不見紅衣十里香。慚愧湖邊拒霜在，數枝擎露學啼粧。
遊西湖天竺書所見成五絕句  其二 劉才邵
靈風嫋嫋轉幡幢，紅蠟光中一縷香。萬德莊嚴等塵土，北珠南貝若爲粧。
遊西湖天竺書所見成五絕句  其三 劉才邵
寒泉秋菊水仙堂，華竟無人薦晚香。賴有新詩伴冰蘂，犯寒欺雪鬬宫粧。
遊西湖天竺書所見成五絕句  其四 劉才邵
千頃琉璃湛曉光，紛紛蘭菊動秋香。疏烟小雨多情思，箇是西湖淡薄粧。
遊西湖天竺書所見成五絕句  其五 劉才邵
石井靈泉鏡様方，龍宫流出倍甘香。可憐溪女低蓬首，斜插山花照晚粧。
題滴水巖  其一 劉才邵
泠泠清響落巖中，正脉由來觸處通。一滴也無真戲論，誰知白浪已翻空。
題滴水巖  其二 劉才邵
曾酌曹溪一掬甘，笑他梁燕自呢喃。根塵卻是圓通境，箇裏何妨舌本參。
次韻李彦淵郎中試院三絕句  其一 劉才邵
銓曹注擬待群才，妍醜先分寶鑑開。餘力留詩在巖壁，護持神物已應來。
次韻李彦淵郎中試院三絕句  其二 劉才邵
春滿湖山草木芳，薰晴曉日動微黄。遥知從騎歸來處，穿破東風十里香。
次韻李彦淵郎中試院三絕句  其三 劉才邵
野草幽花似纈斑，僧窗聊寄兩旬閑。衣冠行赴東都會，官府深嚴不在山。
試黄權筆爲作三絕句  其一 劉才邵
名屬仙民住武夷，能將巧思利毛錐。宣城遺法依然在，一逐人間好尚移。
試黄權筆爲作三絕句  其二 劉才邵
渇驥精神傷太緊，秋蛇筋骨定非奇。要須從此胸中正，方見中書事事宜。
試黄權筆爲作三絕句  其三 劉才邵
八法森嚴得者稀，管城還伴剡藤悲。欲教霜兔魂無恨，須寫當時顔段碑。
松 劉才邵
山中衆木自紛紛，移徙孤根獨不群。更與清風同烈烈，便先八俊繼三君。
古柏 劉才邵
移根得地對幽軒，香葉蒼然已可憐。他日定爲梁棟具，耽耽大廈倚晴天。
梧桐 劉才邵
琴材豈必百年期，翠葉萋萋已滿枝。况是常生易封殖，政平喜見中興時。
蟠桃 劉才邵
奇芬不與衆芳同，移植應從碧海中。結子縱遲人莫怪，靈苗端的有仙風。
朝天李 劉才邵
玉妃朝謁珠宫慣，暫到人寰别九天。戀闕丹心終不變，亭亭素艷吐清妍。
黄楊 劉才邵
不怪天公賦與慳，應憐堅正長偏難。三年榿木真容易，誰肯吟哦著眼看。
詠竹 劉才邵
護惜龍孫意正勤，風漪誰愛織成紋。林中莫著山王輩，擬向他時詠五君。
以雙井茶寄李仲孫 劉才邵
雙井真成日鑄兄，一盃不覺醉魂醒。知君筆法傳山谷，啜罷應臨戒石銘。
次韻梅花十絕句  其一 劉才邵
溪水溶溶影動搖，盈盈仙子近星橋。箇中著句須清絕，莫道經春雪未消。
次韻梅花十絕句  其二 劉才邵
華清賜浴洗凝脂，一曲霓裳素練衣。更有十分相似處，曉霜添就玉肌肥。
次韻梅花十絕句  其三 劉才邵
莫恨隨風片片飛，微酸暗結已無疑。世人欲識和羹效，看取高宗夢覺時。
次韻梅花十絕句  其四 劉才邵
露白飛香豈入時，幽姿誰遣獨先期。可憐欄檻花無數，春意潛回猶未知。
次韻梅花十絕句  其五 劉才邵
應嫌素質露天真，卻把輕黄拂蘂塵。休向吟窗動詩興，多情先自不禁春。
次韻梅花十絕句  其六 劉才邵
愁雲向曉不勝繁，飛霰紛紛濺兔園。竹裏數枝偏有意，欲將冷艷慰霜根。
次韻梅花十絕句  其七 劉才邵
遠樹歸鴉欲噪昏，閑雲撩亂暗江村。冰膚無著凝寒處，耐冷不緣餐日魂。
次韻梅花十絕句  其八 劉才邵
水仙似怯難爲弟，更著山礬數滿三。慚愧涪翁繼和靖，驚人詩句出東南。
次韻梅花十絕句  其九 劉才邵
風泛寒香方浩蕩，月移清影更徘徊。不妨絕妙誰同賞，恰有幽人踏雪來。
次韻梅花十絕句  其一○ 劉才邵
洗盡殘粧倚玉樓，世間脂粉且休休。芳心未必傷幽獨，冷雨疏烟與替愁。
次韻趙伯達梅花三絕句  其一 劉才邵
昭君生長巫山村，獨負嬌容似玉温。恰似此花開臘後，芳心脉脉與誰言。
次韻趙伯達梅花三絕句  其二 劉才邵
莫奏悲笳向日昏，花飛不是減芳春。多情更作回風舞，體弱懸知不陷茵。
次韻趙伯達梅花三絕句  其三 劉才邵
丞相家園雪裏開，瓊枝鬬白遠高臺。十年戎馬暗京洛，舊賞猶能入夢來。
又詠梅花 劉才邵
正與盧生清興同，衝寒還肯訪幽叢。窗前忽見偏奇艷，恰在茸茸淡月中。
官舍有梅花一株偶賦絕句 劉才邵
已洗方清爲有塵，無塵因洗更清新。香山謾說工纖艷，錯把梨花比太真。
映日梅 劉才邵
冰肌耐熱本神人，肯與寒光便淺顰。應笑海棠無道骨，睡紅怯翠不禁春。
月下梅 劉才邵
月到瓊枝夜未央，天將清景薦孤芳。疏雲似恐嫦娥妬，卻與時人隔素光。
次韻朱新仲席上賦梅花影四首  其一 劉才邵
老禪墨戲信奇哉，山谷稱揚意亦瓌。未似燈前出寒影，真香不假返魂梅。
次韻朱新仲席上賦梅花影四首  其二 劉才邵
真是瑤臺月下仙，徐熙落墨若爲傳。輸他巧思紅裳女，寫出幽姿意宛然。
次韻朱新仲席上賦梅花影四首  其三 劉才邵
清影新詩二妙并，弓良更遇國工檠。自慚癡鈍無佳思，擊缶難參擊玉清。
次韻朱新仲席上賦梅花影四首  其四 劉才邵
萬緣合處本無心，明暗相形亦漫成。光影都亡復何物，更須試問老師兄。
咏芍藥  其一 劉才邵
紫清樓閣不施丹，小様誰傳到此間。方信遊蜂非俗物，窺窗玉女鬬妖嫻。
咏芍藥  其二 劉才邵
人言花似征鞍色，嫩紫茸茸箇様奇。不道征鞍似花染，臨岐聊欲問何離。
題茅山多葉芍藥詩 劉才邵
司命霓旌款帝關，司花仙史亦驂鸞。誰人黠似東方朔，偷出名花與世看。
又間金紅芍藥詩 劉才邵
詩家賦咏怯揮毫，比象偏難爲格高。渾似上元朝阿母，流金鈴間赤霜袍。
次韻朱新仲白菊三絕句  其一 劉才邵
海甸秋深亦隕霜，不因寒苦減真香。冰容本自嫌施彩，青女何勞抹曉粧。
次韻朱新仲白菊三絕句  其二 劉才邵
練帨雲衣天上装，月中光透只聞香。世間百寶難相稱，珠露熒熒映靚粧。
次韻朱新仲白菊三絕句  其三 劉才邵
苦節寒心獨異常，儘枯終欲護幽香。紛紛花蘂那知此，已落猶誇半面粧。
冬日牡丹五絕句  其一 劉才邵
百花頭上有江梅，更向江梅頭上開。便使詩人慚未識，春前還解上樓臺。
冬日牡丹五絕句  其二 劉才邵
天公用意太勤勤，時遣花王爲報春。從此梅花應有語，漏他消息莫寃人。
冬日牡丹五絕句  其三 劉才邵
誰謂冰霜慘刻辰，暗中和氣自生春。花神顯現東君意，說似何勞解語人。
冬日牡丹五絕句  其四 劉才邵
聊將芳醑發微殷，豈是冰肌不耐寒。對立亭亭真妙絕，可將近侍乏雌丹。
冬日牡丹五絕句  其五 劉才邵
芳叢不遣雪霜封，已是青腰獨見容。更祝春風重著意，行看拂檻露華濃。
次韻德源道人水墨畫二絕句  其一 劉才邵
脩竹寒禽伴寫真，細看更覺妙通神。早知終有飄搖患，應選深林寄此身。
次韻德源道人水墨畫二絕句  其二 劉才邵
霜枯荷葉半欹斜，水落寒溪蹙浪花。雁足更須添繫帛，似傳遠信度龍沙。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝  其一 劉才邵
聞說栽時正出家，春風四紀閲芳華。如今示疾空山裏，怕引諸天來散花。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝  其二 劉才邵
遠寄靈根自梵家，小園景物頓增華。何當寫在屏幃上，一任高禪笑眼花。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝  其三 劉才邵
學道何妨只在家，謾栽花草記年華。箇中本自無榮悴，浮世何曾似落花。
贈段成之 劉才邵
粟菴宴坐正安禪，不踏城闉已十年。送别今朝不辭遠，信知高義薄雲天。
黄芍藥 劉才邵
遊沛曾聞漢帝魂，夢中名實未應分。看花莫動枝頭蝶，驚覺徐州老使君。
瑪瑙數珠偈 劉才邵
一切有爲法，幻相有去來。如來真實義，無去亦無住。我原寶珠光，徧照大千界。隨光所照處，見者悉成佛。
默齋偈 劉才邵
稽首金剛獅子座，紫金光聚妙色身。微塵剎土轉法輪，演出無邊殊勝義。燃燈如來昔授記，初無一法可得者。云何種種方便門，多劫宣揚不能盡。觀音妙力不思議，元從耳門得昧。爍迦羅首八萬餘，隨處說法度衆生。云何現身蛤蜊中，不假語言法亦顯。當知是法本無法，語默兩塗俱解脫。二乘知見妄分別，偏執所見自纏縛。解縛不離縛處解，還從語默證圓湛。良哉居士具通眼，一切不隨根境轉。了知諸法不可礙，剎那真入三摩地。我願初沒這見聞者，悉悟真常成正覺。
句 劉才邵
見說木天猶突兀，暫時金地亦清閑。
句 丁浚明
從前謔浪今收拾，儘聽人呼張大王。
隴口作 郭浩
隴口山深草木荒，行人到此斷肝腸。耳中不忍聽鸚鵡，猶在枝頭說上皇。
觀音院德雲堂 胡松年
小舟乘風飛鳥過，萬頃雲濤縱掀簸。此行要是快平生，無數青山笑迎我。山根隱約見人家，槿籬茅屋埋煙霞。宛似秦人種桃處，川原遠近紛香葩。杖藜徑踏華山去，試問蓮開今何許。路迷絕壑蔭松筠，身到半山聽魚鼓。道人爲我開雲堂，是中境界渾清涼。幽磬時和野鳥語，飛泉暗瀉巖花香。文書照眼本吾事，雁鶩著行敗人意。造物似憐厭世囂，挈置湖山煩一洗。何人夜呼隱去來，向來得喪真山崖。金庭玉柱永不改，人間劫火空飛灰。
顧亭林 胡松年
海山盪佳氣，千載傳古居。平生讀書地，竹柏靜以疏。忠義貫白日，名不埋幽墟。苗裔今幾何，誰能補其餘。
洞庭 胡松年
白蘋風靜碧波沉，畫舸來遊着意深。願覓靈文窺祕鑰，更追遺範寫良金。姓名便合聯真隱，出處何妨擬醉吟。疇昔光陰費行樂，中原鼙鼓正傷心。
建炎丞相成國呂忠穆公退老堂  其一 趙思誠
抗章懇避公槐位，卜築千巖紫翠間。園鎖幽深似仙境，堂開華麗遠塵寰。貂冠虎騎榮新寵，雲閣瓊臺許暫閑。帷幄謀謨待元老，未容高蹈占東山。
建炎丞相成國呂忠穆公退老堂  其二 趙思誠
經濟奇謀有祖風，渭川卜獵舊非熊。風雲遇會千齡運，社稷扶傾萬世功。偃息郊園酬雅志，咨詢廟算簡清衷。更須整頓乾坤了，綠野歸來效晉公。
偈二首  其一 釋道閑
全機敵勝，猶在半途。啐啄同時，白雲萬里。纔生朕兆，已落二三。不露鋒鋩，成何道理。誣人之罪，以罪加之。
偈二首  其二 釋道閑
蕩蕩無迂曲，明明透古今。曉雲籠碧岫，殘葉落疏林。脫體全收放，當堂定淺深。饒君親薦得，未是我智音。
頌古二首  其一 釋道閑
雪壓怪松露，風高野渡橫。將謂衆生苦，更有苦衆生。
頌古二首  其二 釋道閑
相見不須嗔，君窮我亦貧。謂言侵早起，更有夜行人。
頌古九首  其一 釋善悟
昨日與今日，說定說不定。寰中天子敕，塞外將軍令。外道當年入夢鄉，直至如今猶未省。
頌古九首  其二 釋善悟
祖師遠遠沒東土，面壁少林坐九年。二祖傳心親得髓，算來早是已輪先。
頌古九首  其三 釋善悟
寶劍連飛急，透頂便通神。有時輕按處，驚動五湖賓。
頌古九首  其四 釋善悟
尋思去此地，清涼離煩暑。暮雨朝雲樂太平，青山綠水人難睹。不難睹，深林有箇白額蟲，元來卻是玄沙虎。
頌古九首  其五 釋善悟
老清源，沒縫罅。問佛法，酬米價。衲僧一粒若沾唇，拄杖橫擔繞天下。
頌古九首  其六 釋善悟
馬祖纔陞堂，百丈便卷席。春風一陣來，滿地花狼藉。
頌古九首  其七 釋善悟
一口吸盡西江水，嶺上桃華香撲鼻。枝枝葉葉盡含春，也是因我得禮你。
頌古九首  其八 釋善悟
臺山路坦平，婆子苦商量。趙州勘破了，清風滿大唐。
頌古九首  其九 釋善悟
因我得禮你，牽牛去飲水。岸上蹄踏蹄，水中觜對觜。
呈圓悟 釋祖覺
家住孤峰頂，長年半掩門。自嗟身已老，活計付兒孫。
寄圓悟 釋祖覺
出林依舊入蓬蒿，天網恢恢不可逃。誰信業緣無避處，歸來不怕語聲高。
偈 釋祖覺
一塵起，大地收。一葉落，天下秋。懸須彌於諸人鼻孔上，著大海於諸人眼睛中。
得仙亭 程瑀
危亭誰結據山椒，名第仙人不可招。繞郭溪山敞圖畫，萬家樓閣插雲霄。
拜程剛愍公墓 程瑀
早從賓客傅青扉，晚舉絲綸對紫微。忠憤欲先同列死，塵沙驚繞屬車飛。墓間掛劍心猶在，帳下談經事已非。太學諸生皆白髮，汪汪老淚濕征衣。
留隱軒 程瑀
先生骯髒與誰同，直道何妨竟不容。欲約故人酬素志，苦求晚節隱青松。圖開勝地詩篇重，客倦僧房野興濃。問舍求田端有日，從他百尺臥元龍。
青峰山壯圖軒 程瑀
溪流洶涌激溪垠，土木頹移歲月新。爲問寺前圓也未，不應久負壯圖人。
句 程瑀
七年三破桃花浪。
忠節廟 劉岑
皇天祐宋生虎臣，奮身櫜鞬起西秦。勇義智略衛霍倫，西平云亡愬復興。疾首匈奴敢憑陵，恨不一舉空朔廷。鳴劍抵掌志幽幷，提兵北趨指神京。遇虜大點符離城，絳衣鐵冠目怒瞑。虜衆辟易屢竄奔，飛矢洞脇隕其身。帝心震悼詔廷紳，一旦失此飛將軍，作宮廟食妥其靈。生爲人雄死明神，雖歿不愧遠與巡。氣衝斗牛叩穹旻，臣魄尚能厲女真。鎮山之南勒堅珉，百世祀兮慰忠魂。
貞女祠 劉岑
貞女已云遠，芳名聞至今。煙波瀨江上，松柏古祠深。暮色留殘照，悲風動遠林。謫仙文不死，讀罷爲霑襟。
留題寶相寺 陳堯臣
白雲樓殿翠林開，終日軒窗四面山。卻愧勞生多事客，清涼分得片時閑。
贈妙靖鍊師 柯庭堅
絕粒棲神知幾年，閉關終日更翛然。高風默與麻姑契，妙法親從嬰女傳。功行素超三界外，姓名清徹九重天。憑誰與問西王母，師是金華第幾仙。
游鶯脰湖 吳億
樹色煙光兩岸分，棹歌聲裏散鷗群。船浮春水天疑近，人對春風酒易醺。翠袖不須花下舞，洞簫還待月中聞。仙游釣客今何在，湖上年年自白雲。
磨崖中興頌 吳億
借問江頭人釣魚，爲言靈武事何如。磨崖豈是當時意，兩字噫嘻金鏡書。
讀邈上人翠微集 鄭億年
幾年祠館樂安閑，詩筆無聞老思慳。謾把清篇遮病眼，每逢妙語解愁顔。定知道行超塵外，不使才名落世間。從此叢林推絕唱，未應後學便相班。
和孫大夫贈開江沈察判 鄭億年
締構擁蒼岑，空林一徑深。嵐蒸四壁潤，雲鏁半窗陰。都寂世塵影，但清天籟音。若教支遁買，應倍沃洲金。
送知縣趙通直  其一 鄭億年
仁政三年有始終，陽關聲徹去匆匆。森嚴治已冰霜比，慈愛臨民父母同。解印遠瞻京闕路，掛帆高颭楚天風。不須更問崑山事，已有歌謠達帝聰。
送知縣趙通直  其二 鄭億年
大門治邑歲年深，詒厥孫謀又到今。遺愛聯綿民結戀，歸途迢遞柳垂陰。九莖芝草曾呈瑞，幷蔕荷花已賞心。或會朝廷求政績，何妨袖出野人吟。
句 鄭億年
人逢歲稔家餘粟，地近嶺南冬不冰。
金泉步虛臺 鄭庭芳
平生酷信退之詩，謝女仙蹤頗自疑。不到步虛臺下看，瓊臺瑤佩有誰知。
句 鄭庭芳
洗筆池頭煙淡淡，鳴琴臺畔水悠悠。
春日 趙𪛌之
拂牀欹枕晝初長，好夢驚回燕語忙。深竹有花人不見，直應風轉得幽香。
句 趙𪛌之
風生閭闔春來早，月到蓬萊夜未中。
題父墓亭 林若淵
虎踞龍蟠經幾春，靖康孤節照蒼旻。至今凜凜有生氣，愧死當年膜拜人。
詩一首 趙彥政
所歷登臨盡，愁新屈子居。青脩一嶂遠，紅蓼幾花疏。直節乾坤外，騷文雅頌餘。殷勤酹江月，生氣凜如初。
山中訪友不遇 趙師固
久思成德士，家居山裹山。雲深何憚遠，路險不知難。幽鳥藏林語，殘花點石斑。行蹤無覓處，惆悵自空還。
石門巖 趙師立
勝境傳天下，曾封第七山。一巖懸石際，萬木插雲間。鳥過暮天碧，牛眠冬日閑。歌聲初隱隱，疑自武陵還。
句 秦觀女
眼前雖有還鄉路，馬上曾無放我情。
句 賈如訥
洞房人不見，相望摘楊花。
苕溪 賈安宅
廣苕山下源深，發此清流去不渾。直扺太湖三百里，滔滔分入海天門。
留題山谷寺 陸宰
芙蓉已入雙林寂，山谷今傳佛祖衣。千里客來何所遇，夜堂人靜雨霏霏。
留別東陽 陸宰
前身疑是此山僧，猿鶴相逢亦有情。珍重嶺頭風與月，百年常記老夫名。
句  其一 陸宰
奴愛才如蕭穎士，婢知詩鄭康成。
句  其二 陸宰
歲月悠悠悲往事，川原冉冉夢重遊。
建炎丞相成國呂忠穆公退老堂詩二首  其一 薛弼
濟南從古多名士，崛起皋夔薊北空。君喜有堂堪逸老，上嫌無職可酬功。蒼生日願起安石，綠野今難留晉公。盛烈屢勤銘鼎鼐，龍韜猶冀感雲風。
建炎丞相成國呂忠穆公退老堂詩二首  其二 薛弼
卜築追尋九老游，江南最好是丹丘。乞將金鼎調元手，暫向磻溪理釣舟。東閣蚤延天下雋，畫堂春鎖海中洲。他年共看車書一，舉目山河笑楚囚。
句 薛弼
南縣富角鹽，沿田勞少休。
龐祐甫卜居白蘋洲走筆寄感 何鑄
君愛白蘋洲，攜家面碧流。皇程惟百里，宦跡只扁舟。過盡江淮地，何如宛洛游。行宮催種柳，禾黍滿神州。
鳬山廟 李宏
鳬山高與蒼旻訓示，根盤八里雄坤維。油然出雲爲風雨，澤周一境無凶饑。重樓複殿據山腹，蜿蜒攫護神□□。威靈如在駭聞聽，至今父老能言之。斷碑刓缺尚可讀，湮埋歲久人無知。高高一峰獨秀出，上有蟬蛻真仙居。似聞嘗任石埭尹，化流德洽真民師。持竿戲投白龍餌，隱霧深韜玄豹姿。手披蕊笈校丹篆，足躡飛昇騰紫微。相逢邂逅一笑粲，真將莫逆論心期。從茲來往因無間，遺蹤所至猶可推。弦歌標鄉里猶在，望仙紀地名獨垂。棲真發寄偉曾稅駕，絕頂尚留丹竈基。近鄰眢井數盈九，石甃堅深端可窺。神既廟食還舊隱，仙亦偶坐應禱祈。合堂薦享異肴蔌，乞靈修敬傾里閭。政和天子謹祠祭，郡縣有請咸勿違。一朝飛章達旒扆，往往一夜曾躬披。俞音載錫降芝簡，龐賁徽名昭典彝。神兮仙兮服君賜，福庇斯民無已時。仙將出遊神速往，霓旌絳節相追隨。神既來歸仙至止，袞衣羽帔瞻光儀。繄予頂謁亦云屢，淋漓醉墨聊一揮。詞雖蕪纇事摭實，庶幾傳信祛群疑。
遊天休觀道流索詩 李宏
霓旌羽蓋下飛仙，名揭司真列洞天。一派銀河懸落水，數峰石壁鎖霏煙。潭心雷殷龍應出，井口風迴虎未旋。端欲相從老巖壑，凌雲已覺意飄然。
宿秋霜閣方丈 李宏
青山夭矯虯龍蟠，溪流瀉竭灘聲乾。履霜未落秋尚早，夜半已作貂裘寒。
和呂居仁涇縣旌德道中見寄三首  其一 李宏
筍輿破曉踏新霜，千里調安遠辦裝。會約明年追勝集，茱萸細把記重陽。
和呂居仁涇縣旌德道中見寄三首  其二 李宏
山環傑閣染深綠，石吐寒泉蹙浪花。一夜秋霜不成寐，感時憂國思無涯。
和呂居仁涇縣旌德道中見寄三首  其三 李宏
賞溪漱玉聲湍激，石壁參天路阻長。準擬解鞍能過我，新泉活火茗甌香。
舟中 李宏
湖闊帆風飽，山長眼力疲。晚涼行進酒，秋色最宜詩。別意果作惡，虛名難療饑。此生無住着，投老欲何之。
青山道中 李宏
田舍雞升屋，山家犬應門。馬行黄葉路，水繞夕陽村。老覺貧爲累，吾知道可尊。此行聊爾耳，萬事信乾坤。
陳村道中 李宏
筍輿乘晚上，詰曲過前衝。石怪形難似，山深不計重。亂流奔絕壑，險徑躡危峰。重難爲農苦，辛勤更歲凶。
存目 李宏
詩題：遊金泉觀首句：昔時謝女昇天處。
偈頌二十九首  其一 釋清了
不假千頭說，熾然無閑歇。深密密處光彩頓生，明歷歷時混融皎潔。若也和身放倒，隨流任真。始信百般計較不成，運用本無欠缺。
偈頌二十九首  其二 釋清了
傍參密旨，妙會玄宗。句在混沌前，豈涉今時路。在無舕人解語，無情者皆聞。通途消耗不分時，靈脈浩流無閑處。
偈頌二十九首  其三 釋清了
暗裏抽橫骨，彌天句已彰。明中坐舌頭，匝地無紋彩。混不容其迹，照不留其痕。金烏子夜出乾坤，濃雲停午生嶽面。
偈頌二十九首  其四 釋清了
窮微喪本，體妙失宗。一句截流，淵源及盡。
偈頌二十九首  其五 釋清了
粗中辨細，門裏出身。石女不孤，機梭暗泄。細中辨粗，身裏出門。暖氣雖消巖上雪，冰壺未破劫前春。六門活計冷翛然，萬頃琉璃寒徹骨。
偈頌二十九首  其六 釋清了
居動而常寂，處暗而愈明。不墮二邊機，當頭誰敢觸。正按傍提有據，真慈妙應無窮。
偈頌二十九首  其七 釋清了
虛玄及盡，見處偏枯。明湛不搖，想中滲漏。
偈頌二十九首  其八 釋清了
藏身處，沒蹤跡，浩意融時誰辨的。沒蹤跡處莫藏身，驀移步處妙難尋。枯根石裏花明秀，劫外威光密密新。
偈頌二十九首  其九 釋清了
無功妙旨，不涉玄徽。一念潛通，全機密運。易奏高山流水曲，難傳虛空夜明符。暗中靈句許誰知，化外威光須自看。不行青嶂路，爭到白雲根。
偈頌二十九首  其一○ 釋清了
家音歷歷，的要難通。紹了非功，忘其擔荷。戶上有動從斷徑，坐中無照勝燃燈。既知活計現成，便合深沈消耗。
偈頌二十九首  其一一 釋清了
剎塵一掃，大小量空，念劫兩融。前後際斷，不離當處，圓應無窮。安住是中，周施不怠。
偈頌二十九首  其一二 釋清了
未休休去，未歇歇去。豁然寶鏡當臺，無限清光滿戶。
偈頌二十九首  其一三 釋清了
莫怪石頭饒舌，便道靈源明皎潔。功成照不失虛，妙盡明無間歇。如今果爾難藏，盡逐秋光漏泄。/爲報海內道人，參取箇中時節。
偈頌二十九首  其一四 釋清了
披毛遊火聚，焰裏藏身；戴角混塵泥，光中轉步。靈珠絕點，卞玉無瑕。一念廓融，千機秀發。
偈頌二十九首  其一五 釋清了
裏許明如日，絲毫無隔礙。一靈不假胞胎，四大孰爲主宰。如今徹底露堂堂，運用隨緣常自在。
偈頌二十九首  其一六 釋清了
終日分別，只是分別自心。堪笑念彼觀音力，畢竟還著於本人。黄頭老衲，有理難伸。爲什麽有理難伸，賊是家親。
偈頌二十九首  其一七 釋清了
雨洗摩尼增秀色，全身不昧一絲頭。靈源傾瀉無閑歇，添得滁山水逆流。
偈頌二十九首  其一八 釋清了
沿流無定止，真照不留蹤。千峰秀處鶴難栖，萬水澄時魚自穩。樵人罷賞，釣客迷巢，古渡深雲，同歌絕韻。
偈頌二十九首  其一九 釋清了
日月鎮長靈，古今常不改。如何特地新，各要施三拜。及盡無依體自玄，雙六盆中休喝彩。
偈頌二十九首  其二○ 釋清了
機回明位，妙盡轉身。一夢青山，滿船白月。子夜雲收碧漢，中秋露混銀河。蘆花深處驀相逢，談笑飲茶無處避。
偈頌二十九首  其二一 釋清了
百億毛頭，花開不犯春風。三冬雪裏，爭芳全彰浩意。雲凝谷曉，滴水冰生。活計現成，憑誰受用。頭上青灰三五斗，明明不墮曉來機。
偈頌二十九首  其二二 釋清了
祇恁麽，休尋覓，見成堂堂忘得失。假使心通無量時，歷劫何曾異今日。聖僧堂裏坐，金剛門外立。廣長舌相耀乾坤，半夜烏飛白如漆。
偈頌二十九首  其二三 釋清了
運步不當機，箇中無肯路。明密浩難齊，未前超佛祖。及盡回途恁麽來，撒手相逢無回互。
偈頌二十九首  其二四 釋清了
旨外明宗，玄中辨的。古帆不掛，洞水逆流。黄蘆渡口奏陽春，偃月城頭吹畫角。豈止異苗繁茂，須知別有圓音。更休爛炒浮漚，便請乘時撒手。
偈頌二十九首  其二五 釋清了
純清絕點，似鏡長明。照不失虛，萬像體妙。細中之細，雪盡冰消。功就之功，任運現成。
偈頌二十九首  其二六 釋清了
世尊有密語，古渡春殘。迦葉不覆藏，落花流水。見聞覺知絕，四維上下通。玉鳳舞中霄，金輪舒半夜。
偈頌二十九首  其二七 釋清了
幻滅滅故，非幻不滅。光無不透，明無不徹。長歌吹起棹頭風，永夜恣眠篷底月。
偈頌二十九首  其二八 釋清了
虛而靈，寂而妙。明密浩然，猶落鑑照。
偈頌二十九首  其二九 釋清了
道得第一句，不被拄杖子瞞。識得拄杖子，猶是途中事。
答佛果頌 釋清了
運用堂堂本妙，徹底不落鑑照。一言及盡鋒鋩，只箇更無孔竅。
贈祥雲庵主頌 釋清了
相逢相揖眼如眉，百鳥銜花尚未歸。回首春風吹夢斷，舊山雲散月明時。
偈頌十首  其一 釋清了
兀兀不忘機巧，灰來已得純。虛明無間斷，凈妙絕疏親。密戶寒燈曉，靈花古洞春。回途賡雪韻，門裏綠苔新。
偈頌十首  其二 釋清了
湛寂凝然透，孤明徹底空。秋風生古韻，曉月上寒松。量外千差泯，機前六用通。應緣成底事，畢竟不留蹤。
偈頌十首  其三 釋清了
意句難分別，風騷格外求。提刀空四顧，駐步失全牛。落眼情塵脫，歸根景象幽。萬緣俱不到，佛祖莫能酬。
偈頌十首  其四 釋清了
徹澄無凝礙，情塵迥脫然。全機忘照外，一句未分前。枯木雲籠透，寒潭月夜圓。回頭開正眼，芳草破春煙。
偈頌十首  其五 釋清了
只麽堆堆地，常光密露時。玄途明絕朕，妙體廓忘依。正去功中轉，傍來曉路歸。絲毫都及盡，不覺口如眉。
偈頌十首  其六 釋清了
絕點純清處，由來是半提。虛空休照鏡，混沌莫粧眉。隱隱忘兼带，寥寥罷曉機。雪消寒谷暖，花笑不萌枝。
偈頌十首  其七 釋清了
不犯清波句，澄江涵一鉤。棹頭忘一色，功盡喪全機。密混凝流處，融通向背時。古帆風靜夜，任運應高低。
偈頌十首  其八 釋清了
密密梭頭事，機絲不掛時。木雞啼曉戶，石女夜生兒。已發寒灰焰，難埋古冢碑。荒郊春草綠，風暖共依依。
偈頌十首  其九 釋清了
鳥道通身去，迢迢劫外參。隨流忘朕兆，癡兀未曾閑。瞬視成途轍，揚眉落二三。只應無見頂，子夜白雲漫。
頌古四首  其一 釋清了
寒明一點墮空林，朕兆依俙已觸今。目擊正容成滲漏，青天白日轉迷人。
頌古四首  其二 釋清了
乾坤那畔類難齊，千聖從來不識伊。家破人亡迷肯重，夜深寒塔影空垂。
頌古四首  其三 釋清了
萬緣歇盡照無時，撒手忘依有路歸。劫外一壺春色暖，靈苗石上正芳菲。
頌古四首  其四 釋清了
線道難分處，須知不是伊。牛頭按尾上，豈借大陽輝。
宣和癸卯宴坐自讚 釋清了
三十六年作怪，撞入者箇皮袋。一千七百衲僧，被你熱瞞忒煞。如今坐斷舌頭，直下大千俱壞。劫外迢迢曉末明，休把虛空粧五彩。
自贊 釋清了
信口胡說，七差八錯。萬劫千生，不妨快活。情願生形形色色輪回，肯求諸聖解說。誰言遍界沒遮欄，雨過青山雲一抹。
偈 釋清了
天曉濃霜白，依然境末分。出門無所辨，華鳥寂無聞。
頌古二首  其一 釋清了
離鈎三寸如何道，駐擬還同眼裏沙。篷底月明載歸去，劫前風韻落誰家。
頌古二首  其二 釋清了
問佛分明答惠超，半斤八兩不合相饒。叢林萬古爲殃禍，惡語傷人恨不消。
贈清了頌 釋佛果
宣化渡頭作別，譬如兩鏡相照。何止千里同幾百個，全是向上一竅。
句 蔡伸
山水同三峽，煙霞似十洲。
偕范賢良遊天王寺登城晚歸三絕  其一 樓炤
帝城高堞建朱旗，號召征人厚古陴。祇是北風關隘重，紛紛策士說匡時。
偕范賢良遊天王寺登城晚歸三絕  其二 樓炤
花柳逢春色自妍，天王宮殿五雲邊。署郎漫入招提境，不是探玄學慕仙。
偕范賢良遊天王寺登城晚歸三絕  其三 樓炤
日落園林淡蕩風，晚雲參錯若相攻。分明陣勢天邊列，諸葛神謀一望中。
壽太師  其一 吳順之
堯舜垂衣明日月，皋夔論道際風雲。須知天地生成德，間世真儒輔聖君。
壽太師  其二 吳順之
南北通和自古無，如今萬里混車書。傳聞每遣皇華使，外國人爭問起居。
壽太師  其三 吳順之
德望巖巖魯太山，功成天地亦清閑。不須百丈磨崖刻，碑在農桑樂業間。
壽太師  其四 吳順之
西風原上撥黄雲，歸作人間甕裏春。拍手一樽歌既醉，閭閻俱是太平民。
壽太師  其五 吳順之
老農含笑指家丁，偃伯靈臺始見生。身手只今大如許，耳根不識鼓鼙聲。
壽太師  其六 吳順之
年年周孔道何多，誰爲緇黄保不磨。卻笑紛紛韓孟輩，空言無奈異端何。
壽太師  其七 吳順之
當年崧嶽降生申，底事先春五日期。要是窮冬正冰雪，斡回和氣遍華夷。群生無路答昇平，只有年年善頌聲。長願遙天無點翳，台星兩兩倍光明。
壽太師  其八 吳順之
下吏南州把郡符，除恩猶未放江湖。誕辰再拜無他祝，願獻蓬萊清淺圖。
壽太師  其九 吳順之
萬古叢中見玉英，天教正味合和羹。枝頭春色無窮在，乞與年年薦壽觥。
杼峰 汪勃
夏后峰前思盛業，魯公亭畔憶孤忠。吳興勝地東南會，震澤嵎山在眼中。
鳳巢山  其一 王蕃
古邑荒涼瞰小溪，青山高與白雲齊。鳳凰飛去巢阿閣，未肯重來覓故棲。
鳳巢山  其二 王蕃
鳳凰飛去聽簫韶，燕雀群飛想見嘲。記取舊時棲止處，莫教鷹隼誤來巢。
政和壬辰留題石魚 王蕃
冬旱江成渚，維魚記石稜。滋濡春遂足，狼戾歲將□。
句 王蕃
南畝桑麻無舊戶，西園桃李變新栽。
致政張安卿承事挽詞三首  其一 祖德恭
孝養人誰及，清修少比倫。旋聞丹旐具，俄見軸車存。空嘆音塵遠，猶思燕席溫。安然向窀穸，感涕一銷魂。
致政張安卿承事挽詞三首  其二 祖德恭
清白傳家舊，天鐘間世才。大椿宜更壽，喬木遽先摧。難止交情淚，空遺寶燭灰。幽墟歸葬處，慘慘暮雲堆。
致政張安卿承事挽詞三首  其三 祖德恭
重嘆張夫子，神襟遽弗寧。摧山傾嶽算，萎哲奄椿齡。舊室惟圖像，新阡但刻銘。何堪聽歌挽，埋玉在幽坰。
次韻靜師仁叟山居  其一 葉椿
生涯卜築翠微深，門在煙蘿路幾尋。竊果白猿窺誦易，棲松黄鶴聽調琴。泉聲漱石丁東玉，竹影搖風瑣碎金。雨霽乘閑種瑤草，和雲斸破古松陰。
次韻靜師仁叟山居  其二 葉椿
雪磴苔深人到稀，養成疏懶類頑癡。半陰寒綠雨晴日，滿地落紅春盡時。天籟入松疑鼓瑟，怨禽啼月認吹箎。新篁遶舍綠陰合，靜對清流好賦詩。
次韻王翔仲同遊山寺 葉椿
偶穿謝屐邀東陽，踏破煙霞到上方。遠水波平縑素展，遙山雪盡畫圖張。旋生蕙葉沿幽澗，未有花枝出矮牆。冉冉翠眉舒弱柳，盈盈青眼綴條桑。雲庵共訪霜眉老，瓦鼎初然柏子香。書史滿前真脫灑，軒窗無處不清涼。南枝玉蕾標容瘦，北苑雲凝氣味長。滌硯探題皆白雪，調琴奏曲盡清商。三分春色行將半，一月人生笑上常。莫羨蒿藜承雨露，自矜松柏耐冰霜。利途波浪從教險，人世榮枯未可量。且趁良辰恣行樂，時來衡陋自生光。
大田山居 史詔
斗酒藏春甕，開軒有客迎。烹鮮供母箸，督僕佐春耕。園果霜前熟，山禽雨後鳴。市朝風味好，輸我一般清。
立春書懷 史詔
寂寞荒村景，凄其今日春。趁時三盞酒，轉眼一年人。髪短勝添白，身閑亦耐貧。韶光容易老，何事逐風塵。
沈山 姚鵬
地偏少來客，山青多似春。聊憑杖履力，得與雲霞親。惟有月留我，更無塵污人。沈公不復見，清風嘯松聲。
題經山 姚鵬
古剎外塵境，青山伴一生。林深宿鳥托，洞冷秋雲橫。竹影過酒淥，松聲入琴清。俗物不在眼，聊足舒幽情。
末利花 顔博文
竹稍脫青錦，榕葉隨黄雲。嶺頭暑正煩，見此萼綠君。欲言嬌不吐，藏意久未分。最憐月初上，濃香夢中聞。蕭然六曲屏，西施带微醺。叢深珊瑚帳，枝轉翡翠裙。譬如追風騎，一抹萬馬群。銅瓶汲清泚，聊復爲子勤。願言少須臾，對此髯參軍。
題李叔班山水橫卷  其一 顔博文
高峰柱層霄，遠水沒平野。當年居山客，半是愛山者。橋欹欲沈崖，路險不容馬。慎勿誇世人，正要知者寡。
題李叔班山水橫卷  其二 顔博文
青山爲誰高，影壓三百里。竹深已迷橋，荷密半藏水。區區名利人，坐瞑真可鄙。慨想雲屋中，恐是古君子。
題李叔班山水橫卷  其三 顔博文
急雨冷捎溪，寒煙曉橫塞。茅屋來軒車，中有隱者在。市朝一何有，雲水兩無礙。笑向塵世人，不知是何代。
題李叔班山水橫卷  其四 顔博文
通江石泉滑，崩崖朝雪重。牧兒心苦饑，牛寒挽不動。誰人倚長松，胸有九雲夢。西風吹屋倒，一笑無興共。
王希深合新香煙氣清灑不類尋常可以爲道人開筆端消息 顔博文
玉水沈沈影，銅爐裊裊煙。爲思丹鳳髓，不愛老龍涎。皂帽真閑客，黄衣小病仙。定知雲屋下，繡被有人眠。
題龜峰鋪 顔博文
洪波春天翻四嶽，南極祝融亘幽朔。高山千里龜出背，大木百尋龍掛角。白魚跳舟神禹出，鞭笞百鬼走雷電。犀走象駭不敢留，顛沛馮夷囚海若。大龜爬沙獨居後，火傘下照天一握。甘心枯死配玉靈，突兀子川露蒼殻。醉中對之爲一笑，欲持鐵網手自捉。窮通禍福爾嘗知，取火燒山恣鑽灼。青松翠竹舞西風，似客搖頭謂公莫。此事傳之亡是翁，請君更問山頭鶴。
建炎丞相成國呂忠穆公退老堂  其一 謝升俊
當年直奮渭濱漁，遠業端爲萬世圖。戡亂功猶存社稷，愛閑身已到江湖。竹間便好開三徑，池外何妨架一區。從此標名爲退老，時將杖屨許誰俱。
建炎丞相成國呂忠穆公退老堂  其二 謝升俊
再造功成不自居，玉墀長見詠歸歟。青山流水看無厭，燠館涼臺興有餘。天子時時思舊德，蒼生日日傒新除。黑頭便上鋒車去，遙想槐庭席正虛。
廣福寺 王建
小松新檜未成行，勸督栽培想上方。簷外老榕知幾歲，亭亭孤立傲風霜。
即事 何大圭
茅屋松窗小隱家，茶煙漠漠水斜斜。簷間乳燕未成語，庭下石榴爭放花。賴有詩書銷白日，倦隨車馬走黄沙。林泉舊約好徑去，風雨滿江垂釣車。
贈鉛山余適正 朱履
下邳先生頭如雪，手把遺編未嘗輟。曾吟孝行三百篇，轉作蒙求義尤切。朝廷求書徧海隅，不問簪纓與巖穴。先生親寫此書進，郡守封題獻雙闕。可惜要路無知己，經年不報還蹉跌。或思慷慨詣公車，空守無金肘屢掣。僦屋窮居縣市西，生涯有路蒙鳩拙。圖書滿架不濟用，門巷蕭條空歲月。去年相見衣不完，今年相見衣頻結。奔波辛苦養妻子，未免長裾事干謁。東鄰右姓夸銅臭，西舍富兒稱金埒。牆屋文繡競紛華，盤饌腥羶恣羅列。相逢徒解問寒溫，誰把斗升濟涸轍。才高學富老益貧，口中漫有張儀舌。邇來聞說苦多病，閉門不出經時節。況當催暮歲崢嶸，朔風勁疾高岡裂。城居柴米價轉增，往往晨昏更悽屑。曾參居衛肘常見，夫子在陳糧亦絕。古地聖賢貫如此，莫學兒曹暗悲咽。束薪斗米助朝炊，卻恐莊周笑濡沫。
句 吳棫
春風藜杖起詩豪。
宿金鋪觀 吳景偲
褰裳夜入金鋪宿，清氣一宵吟不足。月在碧潭風在松，何必洞天三十六。
和潘良貴三江亭韻 薛朋龜
爽氣寒光四壁侵，青山千仞水千尋。遠觀吾里瀛洲路，悵望誰人魏闕心。春到已多鳴珮玉，酒酣應有解貂金。紫微太守經營巧，消得時賢次第吟。
岱嶽篇雪中送華山人東遊 薛朋龜
七十二君已綿邈，乾坤只今留岱嶽。煙書雲篆吊秦碑，萬聖千靈朝漢朔。白日雕旛路相望，夜深仙樂張天上。日觀天門踴躍登，芒作雙鞋藜作杖。匹練吳門見幾人，向來寂寞空山春。溪花谷樹忽生色，一朝若爲山人新。君行正直年華謝，山雪紛紛向君下。去看九州玉削成，孤高始信岱嶽名。若趁長風竟飛舉，鵝毛柳絮同身輕。
江船 薛朋龜
夜色千山白，扁舟獨進遲。鄉心共帆急，世路與波隨。性野禽魚習，官寒故舊知。江梅如愛客，早放歲寒枝。
露 薛朋龜
乘興訪村家，微微見露華。暗滋三徑草，晴濺一庭花。夢入關河濕，涼生更漏賒。清江千萬里，何處點蒹葭。
見雁 薛朋龜
寒衣九月授他鄉，遂見征鴻序一行。秋色未深先避雪，邊聲忽到又隨霜。曾愁天路罹矰繳，只想中原食稻粱。漢使不歸書不繫，至今塞有客沾裳。
剡中別吳客 薛朋龜
百道飛流向剡飛，高田不歉下田肥。吳人只道吳山好，黄獨如拳也救饑。
詠秋葵 薛朋龜
安肯向春陰，群然發錦林。黄存秋後色，赤抱日邊心。喜附蘭階臭，羞誇菊砌金。敢忘涓滴潤，雨露不時臨。
鷲峰院 林孝雍
憶昔自胝舍，嵐光翠瀲侵。金週沙界斷，紫碧洞天深。有匪瞻淇奧，忘機學漢陰。寥寥千古意，瑤瑟豈遺音。
和葉樞相送芍藥二首  其一 胡澄
開遲依舊占芳辰，不怕群花笑後陳。四月明朝纔是夏，千葩夭艷尚含春。傳聞勝賞聯樞節，總有新詩泣鬼神。三十年前舊交友，白頭誰復嘆如新。
和葉樞相送芍藥二首  其二 胡澄
鶗鴂一聲春已歸，蝶蜂無計戀花時。筆頭挽得春光住，卻是先生芍藥詩。
示邦人詩 蕭振
我本江海人，來守仙佛國。年豐訟牒稀，公事不留積。豈無一樽酒，約客飛大白。重念此邦人，朝飽不謀夕。頃遭兩年荒，十九皆菜色。城中多餓殍，倒死臭燻陌。幸茲連歲豐，粒米棄狼籍。嬉嬉不營生，便爾輕牟麥。三日天不雨，沙田已龜坼。十家九無儲，何以度饑厄。我爲此邦憂，夜眠不安席。願天歲歲豐，願爾痛儉嗇。一年三年儲，三年九年食。堯湯雖在上，豐歉豈可測。
仙官峰 蕭振
橫北勢巖巖，光搖斗極寒。當年爲道士，何日轉仙官。結得雲霞伴，從他龍虎蟠。憑君長鎮壓，魑魅敢相干。
春陰即事 王洋
春風雖輕颺，摧折猶有補。適當穠華時，明知不須雨。浴蠶待桑錢，插禾候陽土。婦子三時勤，亦欲少歌舞。百草仰膏腴，少俟亦無苦。如何屯寒雲，專翳扶桑吐。事多不由人，十可八九數。不若姑置之，吾非拾翠侣。
春苦風雨 王洋
東君始造家，積累亦不細。一從潛陽興，黄鍾本根蒂。二十四信風，以有此紅翠。如何縱飄敗，不作苞桑計。風雨不令子，豪猛但適意。萬紫雜千紅，用供一日費。一日費尚可，矜侈不少置。豈惟困芳菲，桑麻亦憔悴。溝塍浮新秧，蕩搖失生意。無乃大傷和，行敗乃翁事。願言期少安，百物思吐氣。吾不若訟讒，唯圖保終歲。
七月八日小雨 王洋
萬彙就槁死，一涼送生意。問誰犯炎威，用事得屏翳。始自長夏來，龍骨嘔四裔。平原暴槁乾，生火自焚燧。藉令翻長河，不給野老淚。祝融固有逞，軒軒抱餘恚。商飈欲小展，不費一矢遺。人謀略殫窮，乃作鬼事計。此邦嚴百神，奉事罔失墜。惡衣不掩脛，致美盡一祭。有嚴者貴神，父老誦明記。適當牛女期，懸弧值嘉瑞。不知誰相傳，轟然動天地。走書集房祀，刻日共髙會。俄然駕雲駢，各以偉像至。原野照旌旗，閭閻便鼓吹。鞠躬偵顔色，大房薦籩胾。恍惚動百靈，相傳亦汪濊。今朝響雲車，風馬繼飄駛。意挾大江神，傾輸作霶霈。日影弄廉纖，簷馬鳴細碎。涓涓乍伶俜，赫赫復昌熾。神乎享已豐，何乃靳小施。婦怒罵少年，汝定事游戲。汝牲汝自甘，汝酒汝既醉。我疑神吐之，禍汝不少貰。得免已可憐，尚敢望嘉惠。嗟我偶投身，枵腹俟豐歲。感此意悽然，中旦不成寐。紀見成小詩，豈謂非吾事。
十一月二十九夜大風明起書室皆敗葉 王洋
木老性倔強，朔風怒明威。初更即合戰，已乃聲鼓鼙。大塊信難測，三鼓氣不衰。我屋山僧居，破陋久不治。會當晴明日，仰見河漢移。微風鼓櫜籥，虛空同奔馳。夜無芙蓉人，慌惚疑褰帷。平明滿書齋，敗葉方紛披。孰爲呼吸者，作此怒張爲。天寒不成雪，恐坐強風師。撲塵整書架，糞挶不可遲。人非陳仲舉，用舍亦有宜。
舟宿南尉岸下夜夕不寐思丁老小山戲成長韻 王洋
積少自成多，一元陶萬類。破大可作小，壺中有天地。果謂真無窮，百慮同一致。若曰一毫芒，萬里鵬垂翅。變化無定形，古今俱幻事。老丁習真觀，幻事亦不棄。輸財買幻人，放意窮幻智。發屋仰偷天，鑿泉下汲繸。慌惚幻峰巒，共疑無足至。妻兒固俱賢，未免慮憔悴。拒諫設科條，縱語終莫遂。相顧色慘怛，但未垂怨淚。老丁恐敗事，往往陽怒恚。共知無奈何，奇計亦多秘。託言有鬼神，疾病果作祟。要盟質諸天，庶得捐驚悸。老丁如不聞，嬉笑無畏忌。起語家人言，常數不可避。吾老嗜奔湍，且可幻吾戲。戰敗豈吾過，時有利不利。子無徒面從，背我乃竊議。我意終不移，畢命乃殊嗜。吾聞利有幅，盈舒如在器。老丁自治産，費金亦其意。得侯既自我，失侯亦何愧。萬事懷中寬，目前同一醉。更須稍進功，有爲俱有累。一靜勝百爲，壯士屈伸臂。
陪徐狄二子出東郊即事 王洋
與君同酸苦，思得一散愁。散愁何所適，共作郭外遊。是時窮冬節，寒威未肯收。茫茫一望間，豐瑞彌阡疇。老農挾雉子，嬉戲尋朋儔。問之向人語，明年報有秋。淮南塵土地，髙原少車溝。夏苗率畏旱，冬雪苦不優。若呈盈尺白，卒歲無所憂。常聞爭戰後，天意不自由。人心結恨憤，陰陽不旋流。皇天佑邦家，予賚徧九州。將欲掃凶醜，先爲除凶蟊。況此甸服內，大駕方豫游。賜之倉箱實，始應政事修。所以田野間，老農獲歌謳。愁中聞此語，悅如去罝罦。未諳鼎饋食，亦宜保乾餱。回頭顧二子，不用自拘囚。往來茅舍酒，三酌更獻酬。枯腸得滑潤，一笑散孤幽。放懷了無悶，萬事皆悠悠。晚歸足益健，自喜筋力柔。歸見城中人，揣我將何求。
十月十七日雨霽復至仙隱 王洋
秋雨閑十日，緬懷秋山空。煙霞固舊態，敗葉鋪山紅。平生五大夫，投老一秃翁。相看各蕭索，事付不語中。二輪固代謝，四序彌初終。義霜素慘烈，温律復冲融。相期保歲寒，木末回春風。
安成令以長橋圖來且示王民瞻記喜其有成因成短章 王洋
楚人問晉勇，答曰好以暇。後人或疑之，鍼也其說駕。吾意政之餘，觀此得用舍。晉士儻不然，安能一戰霸。韓君令安成，不待朞月化。始如逆走丸，卒若快啖蔗。爲政行辟人，修梁插飛架。異時常病涉，舉邑僉矜詫。王子吐琳瑯，文章助光價。綠波凝暮朝，晧月迷清夜。誰云困兵革，不可事耕稼。聊書以記之，來者可憑藉。
寄題安福鳳林橋 王洋
二年廬陵城，不踏安成野。但聞古侯封，沃壤富書社。剸煩或容容，書考乃下下。韓君令安成，政事飾儒雅。考實見功多，程勞用力寡。邑南橫長溪，春流夏湍瀉。輿梁久弗支，冬涉猶病骻。韓君一咄嗟，民力競輸寫。脩梁插晴空，野色集平瓦。問君胡能然，一錢不入把。因民乃利民，胡往弗寬假。十年旌旗中，未得洗兵馬。羽書固所先，民簿乃付且。誰知安成令，從政識用舍。目前縱奔馳，心事日蕭灑。薛宣好男兒，正可上醇斚。吾雖不預觀，書以告來者。
真意堂 王洋
一室恐婦愁，三間良足用。積錢寬買園，此事不敢夢。弋陽千萬家，比屋接脩棟。相期生在勤，意象不少縱。饑字參不破，竟日自倥愡。設有花木山，僅作一身供。徐翁初來時，赤子不取重。徐徐汲壑谷，轆轤轉雙甕。耡夷荆棘開，改化溪山動。千年五柳陶，慕用常接踵。徐翁但神會，疏跡不勘縫。七絃已可忘，五柳不待種。見山若舉頭，孤雁亦須送。
絃歌堂 王洋
曹務日以渾，令君心自清。散彼愁歎氣，化作懽愉聲。懽愉何所寄，寄此絃歌鳴。歌如珠纍纍，絃以桐鏗鏗。顧此三尺匣，中有萬古情。大絃含春温，赤甲隨勾萌。小絃羽雖細，一奏壯士驚。次第徵角招，向日葵心傾。商以表節義，皎皎秋霜明。斂之五音全，昭氏無虧成。鼓之播萬物，草木同敷榮。令君保此器，常得心和平。知君本抱道，巖壑依雲耕。缾粟朝不飽，强起從簪纓。素琴常在御，朝陽鳴簫笙。蕭然古槐下，時乎一再行。亭午百吏散，永日垂簾旌。舟車自衝會，我道無將迎。筆役眩朱墨，愷悌消紛爭。誅求絕敲榜，升合均缾罌。和風動千室，暖律鳴嚶嚶。坐令今上饒，乃類古武城。問君何能爾，但守一字誠。吾聞古良吏，惠養先孤惸。不聞棠陰中，髙燈照長檠。大雅有夷路，小鮮無急烹。令君實儒素，不肯尊錢兄。吾心如平田，衎樂物自生。勿言桐鄉陋，子孫傳令名。勿言百里狹，列宿符郎星。願君守此志，終始不變更。豈惟人道順，可與神理幷。辱君示琬琰，報德匪瑤瓊。他年挾薰風，期君拂天棖。
畫列子圖和韻 王洋
稻粱戒鳥啄，饋粟辭子陽。神明久不死，宇宙一鳥翔。若人據槁梧，中自含宫商。其游車泠風，其息形坐忘。豆山瀛泗等，念往即褰裳。蓋云任去來，豈謂符弛張。老商顧之笑，是事何輕揚。雲風駕旬餘，日月輈兩傍。拊掌一戲笑，何異侏儒場。後人致引慕，竹林焚馨香。飄飄大人賦，氣奪千丈强。吾聞孔仲尼，道盛涵化光。雅言書當理，不見一日長。放乎子列子，君其樂彷徉。
謝葉秀才惠書自言能書大字來書作小字甚工 王洋
大字韋將軍，小字徐開府。惠我數百言，字字了今古。江山得何助，文采乃如許。莫羞無稻粱，鴻飛自髙舉。
紹興庚申解官廬陵留别歐陽隱士 王洋
梅雨翳江浦，我來初識君。俯仰寒暑移，幾親芝蘭群。芝蘭本何心，悠然蕩清芬。不妨識度髙，解使靜躁分。我從困飄泊，朋從少知聞。投足自失所，造化本無垠。妻兒憚遠寓，豈復辨蕕薰。顧惟鄙野性，樂此川原尊。時觀前古俗，家傳付兒孫。常疑百年餘，下流名尚存。慚非撥煩手，未能解紛紜。虛懷飽暖戀，有愧民吏勤。無乃同鄉夫，或可覃後昆。脫身亦由人，孤翥隨騰鶱。豈不快宿願，誰能困籠樊。他年方外士，相期同策勳。
送章季萬戶部 王洋
吳人不授館，楚人不分田。此身天地間，泛若不繫船。憶昨罷吏役，白鷗同一川。欲乘萬里風，短翼無夤緣。使君霤宇大，下庇千萬賢。鷄鳴度關客，亦到尊俎前。賤子忝夙分，今已三四傳。嘗許策蹇步，十駕困屢鞭。公文如摛華，公筆如修椽。筆端色五采，密補造化權。浮沉既異路，會合真可憐。我無三徑地，直欲參四禪。後會寬作程，望舒圓復圓。他年赤松子，問訊玉堂仙。
同劉仲忱舍人先生鄭武子錢伯氏賦兩篇得聖歡二韻 王洋
客行仍别離，此恨亦已更。去語已莫留，來愁不須聘。七閩何貪賢，四海方仰聖。班驛是歸塗，頻宜發新詠。
鄭丈灼灸戲成 王洋
丈人國元龜，千古秘清廟。側聞扈聖初，彤庭獻喜兆。從此氛霧開，屢錫休瑞報。珪璋厭紛華，江湖樂豐好。一冠脫孟勞，十年泛靈沼。近聞出清江，仗節觸烝罩。漁者有豫且，橫梁截隈奥。如何抱神智，失腳困泥淖。倉皇見夢祈，修門極悲叫。櫝藏得玄夫，光價逾納郜。再拜爭乞靈，灼鐵具熱燋。火攻固下策，奈此集衆譟。低頭謝群工，脫身圖後效。此戲亦太虐，臍腹困然膏。切勿再三瀆，瀆亦不汝告。舍爾觀朵頤，從吾襲髙蹈。
聞劉行簡給事休致作詩寄之 王洋
郡下一卷書，云自郵籖來。剝啄驚晝眠，柴門手自開。上有驪珠光，照耀分塵埃。讀之未盡行，喜焰生寒灰。黄門白首郎，上疏稱乞骸。帝曰大布衣，錫汝陞文階。天孫鈆錄秘，論撰須儒魁。榮名不汝遺，汝往時欽哉。夕即拜帝命，雪涕何紛漼。恩許歸舊廬，徑臥南山齋。此翁山澤仙，不賦章綬材。誤因文彩露，遂落天網恢。一游三十年，所得非不諧。文名動青瑣，筆力幽黄能。左省豈不榮，珠庭重徘徊。巢父一掉頭，百挽終不回。吾意天地間，清風有根栽。人心感披拂，達者分條枚。二疏楊巨源，同上百尺臺。劉翁傳其風，蒼舒次隤敳。況復祖子孫，此道同胚胎。前劉脫功名，養氣如嬰孩。至今一箭詩，諷詠及陪臺。翁今亦何有，曠達忘悲哀。清風既不死，缾大無恥罍。歲晚春物動，吳山發寒梅。願翁强賦之，爲花吐瓊瑰。牀頭拂易傳，牀下鳴新醅。它時三徑邊，爲翁剪蒿萊。
我有一雙眼贈徐氏倣老徐體僕近與思遠賡和頗自言老有拒徐出游意恐以僕爲真老也故有此作 王洋
我有一雙眼，光可照明燭。我有一寸腸，時復潄醽醁。我有兩垂鬢，與君相映綠。我有一雙腳，比君非不足。眼能别妍醜，腸不慮榮辱。鬚鬢每自憐，足力能相逐。一一將比君，未便遽慚恧。胡爲被君輕，汙田對寒玉。君如邀我遊，我亦知所以。朝出任意游，暮歸同倒屣。況此郊野間，遠近在一視。東抵東家田，繞溪六七里。北向關外行，五里見淮水。我家園在西，鳴泉到清耳。南郊野叟村，殷勤種桃李。大抵浩蕩處，瀟灑異城市。春雲乍爲錦，餘霞忽成綺。興來思暫息，極目無涯涘。兩眼極恣橫，性情始歡喜。歸來看君詩，陳饋鋪八簋。羅列水陸珍，咀啖盡日美。我亦强自吟，合處粗相似。醉時所經歷，醉後詩在紙。連粘動成卷，持行不羞恥。以此不畏君，請君亮肝肺。晴來擬出游，喚我爲君起。
還自伊山過金城宿覺慧寺贈始寧禪師 王洋
家山三百里，處處逐流水。舟行鑒影中，塵埃不須洗。人言田間苦，我言田舍好。濁醪三兩杯，沈憂積如掃。昨與田父言，别白皆有證。丈夫幸聽之，物物保性命。歸來過山僧，僧始見客喜。試與語囏難，不貪亦不止。我徐覺言煩，廼靜觀厥理。僧言禍與福，皆其自取爾。吾師有明言，報應有彼是。所作既不同，所遭亦如此。君言君自憶，我初不到耳。及君受報時，何用乏吾事。去年梁宋災，載屍滿城市。今年江淮南，囷窌有餘米。善惡無兩岐，末流見殊致。君後起念時，覺此而已矣。再拜謝髙僧，師言誠有味。解榻借僧裯，不覺已鼾鼻。展轉未厭眠，鷄鳴唤客起。
贈穎師 王洋
昔有二大士，比跡相差池。一隱盧老堂，一作貧舍兒。任緣本無意，音韻偶追隨。髙唱既絕詣，豹隱那得窺。穎公實靜者，妙賞心自知。以此墨守慮，遠繼白雪詞。首叙同契語，生死一推移。末祛唱酬跡，風月非所私。中間任遊戲，不假永篇題。自此探骨髓，杜蘭雜香蘼。翻思前作者，往往求其皮。彼非不論量，泛浪忽深思。但取偶世語，髙調終莫追。穎公整襟量，峭聳乘嶔危。冥捜尚論古，快警耳目疑。不從禪寂縳，此道信權奇。
曾谹父約遊南巖短韻奉呈 王洋
南豐不藏善，逢人說南巖。南巖亦何好，造物秘此緘。煙雲卬全提，松竹色半酣。去郭十里贏，守戍僧二三。乞身滿一日，幽事亦可探。行客問征途，居者縈轡銜。蕭條野店煙，夐静彌勒龕。念非塵外侣，誰分禪味甘。受傭作閑人，自縛亦可慚。于時日在房，山色染靄藍。一徑盤鬰青，群峰列空嵌。吟泉計涓滴，瀹鼎消塵凡。端如常德靜，可警疾步貪。揚鑣出雲門，回首憐煙嵐。公其吐妙語，勝事須指南。
食鱠 王洋
生長江湖中，厭食水中珍。從得脫死來，頗見鄉味親。每食無不飽，敢歎蔬茹貧。老妻生過計，爲我鱠鮮鱗。飣餖盤箸間，玉縷鋪繽紛。不知驚憂後，腸胃久不伸。瘧餘病尚在，欲飫嫌羶腥。所以縱對此，凛如見嚴賓。由知飲啄緣，豐儉各有因。所饗苟無分，對面難霑脣。可歎賦分薄，一炙亦艱辛。在近猶參商，其大應吳秦。歲事已轉轂，園葵行獻新。勿擬春蔬薄，春蔬久向人。
曾谹父將赴浮光九日無酒賦二詩次韻  其一 王洋
經營戒奔忙，髙士乃貴嬾。不然繋匏瓜，何異列樗散。若人落閑社，旁觀助煩惋。况聞上方札，天子恨見晚。朝廷錄故舊，士女重嗟遠。父母謝使君，相看猶故眼。
曾谹父將赴浮光九日無酒賦二詩次韻  其二 王洋
中虛臥北窗，歲月驚兔脫。側目一愁胡，已寒不須潑。吾聞金鼎象，次第有本末。千里尚疏封，五漿何用設。它年激沱江，大捄相如渴。丈夫屬有念，行行勿騷屑。
和曾吉父飲南坡四詩  其一 王洋
買山如買金，去草如去惡。開山一代師，前者無是作。向無邱壑心，雖有亦不樂。何須待髙秋，風帽已可落。
和曾吉父飲南坡四詩  其二 王洋
寒暑有至公，物物無避處。岧嶤半天中，乃截雲雨路。炎薰障南林，清風來北戶。幽事未可量，如君美無度。
和曾吉父飲南坡四詩  其三 王洋
若無敗人意，何適非好懷。飛輪了無轍，爲作明鏡臺。有酒不共飲，定知何日開。魚鳥亦知意，門前日日來。
和曾吉父飲南坡四詩  其四 王洋
終年困塵土，一日同宴嬉。詩價重車渠，酒色空琉璃。月出散林莾，攬之有餘輝。山林信可樂，所樂無四時。況渠善窈窕，與我昏爲期。會須挽凌波，同載月明歸。
秀實行邑回寄示佳章次韻 王洋
皇皇宇宙間，快意本何限。有如抱畦畛，相對不見面。汝南箕穎士，白首仕州縣。偶來江西遊，溪山副良願。口誦陶令章，手持古書卷。老氣益健敏，落筆增蒨絢。尚願姑置之，有人圖自獻。
秀實監丞時惠佳章逋債稍多今因休暇再報一章當時同遊已踰三月輙泛語以謝 王洋
人生萍梗蹤，端若邂逅期。奈何人常言，會合信有時。鄙人初謁郡，故事科童兒。竹馬豈其情，驩笑亦强隨。豈緣特達賢，惜此駑鈍姿。乃信非偶然，三葉親華枝。此老輩行髙，心事故崛奇。逃禪昔蘇晉，辭榮今介推。十年守一官，不樂亦不悲。獨設詩中禪，健勇了未衰。談空不可攀，且報今年詩。
秀實再以前韻寵惠佳篇謹再次元韻 王洋
名利世所重，燋爛以爲期。出處不自由，語默多因時。陳侯有餘佞，又以傳其兒。蘇秦掉頰舌，代厲俱詭隨。此風幾百年，尚作柔佞姿。武子衒富豪，擊碎珊瑚枝。褒姒出巧譖，歸放加伯奇。茫茫天宇間，窮達不可推。不須謀快樂，亦勿生愁悲。但看憂樂人，往往心神衰。長年飽喫飯，此事前賢詩。
次韵劉希顔李泰發龍井壽聖請獻辨才詩 王洋
古人重好古，今人徒賞今。賞今拘近俗，何以勞寸心。昔者臞面仙，分符此來臨。邦君舍華軒，老人獨散襟。從容塵領間，消息禪慮深。道人本絕俗，猗蘭故相尋。風流右將軍，寂寞支道林。泉石誠膏肓，此病難與箴。缾盂飽粥飯，巾㲲替裳簪。萬家辭近市，寸碧依搖岑。邇來四十年，何人發孤吟。亦有好事者，杖藜訪層陰。鵝溪喚畫像，金薤鏘瑤林。賞遇既落落，風神見森森。此道果有繼，不憂風雨侵。誰言殊緇俗，二士鄴與欽。
次韻辛起李長篇 王洋
十年爪牙官，百世傳風流。每思先賢範，爛漫涕不收。爭奪世界中，蕭灑自十洲。辛使東洲望，翹材錯薪槱。干戈一相尋，賢愚自相仇。六鰲失所負，群賢困道周。人如辛使者，往往官屢休。用舍方坎壈，身世同蜉蝣。但聞公卿間，飽誦才業優。爵祿縱可辭，歲月那得媮。向來成名時，石室書盍紬。奈何俯仰中，窘路拘驊騮。嘶鳴合亨塗，飄泊仍海陬。嗟予才每下，粗能别薰蕕。識面苦不早，論交亦何尤。長裾曳非難，騖棹驚莫留。既懷難會戀，那無輕去愁。方今草寇猖，健兒炊矛頭。金盤集衛霍，藜糝甘軻邱。不知到死處，真得飽暖不。行當捫牽牛，快願同桴浮。
次韻酬尹少稷 王洋
尹子於爲文，跳弄同戲劇。舉頭發天藏，俛首取地蟄。誰謂熱洛河，可使當劉秩。揮毫射虎豹，引手唾決拾。馭風千里空，命的一箭疾。吾意召雷霆，已下六丁敕。置之西崑山，歌樂華胥國。遂令長吟哦，姓名注瑤籍。置之風露場，不飲亦不食。鸞鶴迎玉簫，雲漢配靈匹。雄辭水翻瓴，壯勢虎挾乙。剪裁霜月明，窺探化工密。少留千首詩，聊示萬人敵。不然薦清廟，三歎奉寥閴。未驚鄒海濤，已過髠轂炙。竊料充選拔，數塗當處一。恐緣奉髙堂，薪芼事朝夕。且安顔氏瓢，未縱參軍逸。我意似子才，終難守環壁。
次韻李叔飛 王洋
溪山春蘭林，桃李花槐市。戲友二三生，興來遠返趾。墨客冠再彈，蒼官仕三已。矜豪柳索强，引分梅知止。綠芳草齊亞，粉面花襯綺。慶暖具杯觴，送寒操杖几。態度略不齊，將妍俱可喜。人心獨當然，造物聊戲耳。烏帽以舊留，青鞋請今始。相逢浩蕩春，切勿通爵里。
次韻政老夜坐有懷 王洋
客行犯蕭條，物態如寒冰。借問松窗人，久客將何營。答言慕幽禪，懷抱徹欲清。當年困流俗，鑽紙如癡蠅。一朝脫塵網，決若飛鳥驚。齋盂趁後輩，臥㲲陪老生。從兹輩行間，往往推先鳴。此道本無學，精粗不可評。忽然辨疆域，獨得分專城。物外懷抱好，醒來毛髮輕。餘事不着意，自然造純精。憐君生卑微，也縳利與名。持身抱餘恨，寫物多遁情。以此遊世間，心慮何由平。再拜謝師言，得閑頻寄聲。
觀講師有感 王洋
一僧據几坐，衆僧列其間。紛紛士與女，其外復相環。娟娟誰家女，粉面垂煙鬟。既爲時俗粧，復著道士冠。一聞法師唱，先衆低朱顔。俯仰皆中度，儀矩如素閑。衆僧推舉首，往往務旁觀。云是良家子，良人綴朝端。二十哭其夫，蕙幃守奇單。誓保歲寒節，悼往時汍瀾。鄰女聞好色，願見無由緣。孺枝無雜匹，對鏡有孤鸞。如此十餘載，里巷不敢讙。歲久厭俗累，幡然學僧禪。朝朝事香火，常念舍囂煩。遂來佛寺中，圓頂雜長髯。未能問以此，吁嗟涕以潸。女子本柔靜，閨房不肯安。當初紅顔時，何必同惸鰥。所行雖失節，尚可求芝蘭。如今餘艷態，卻來叩幽關。進退兩無據，此道何漫漫。京城富貴家，妍麗出塵寰。不肯自愛重，白日呈妖嫺。廉恥節既喪，萬里來夷蠻。向來紅面女，十九逢時艱。奈何兵戈中，此風不爲刪。僧乎爾其能，爲我逃窮山。
和伯氏寄周秀實 王洋
相親即嘘濡，相忘即江湖。事理去取間，情分乃異區。周侯瑚璉器，晚乃擲道途。異書窺蔡叟，潛論發王符。夜諷恒至卯，朝飯或逾晡。置之轉徙流，奈此臭味殊。置之翰墨場，勇往無於菟。雖乏三寸舌，自保千金軀。山巔富蔬菜，渚牙長菰蒲。屈曲一徑寬，於焉寄其孥。非藥亦非餌，問君何歡娛。所樂麋鹿游，緇白初不渝。我於聞道新，齧肺方噬膚。喜翁新經過，已辦煮瓠壺。我有甑中塵，翁無竹裏廚。相見期一笑，良勝醉叫呼。水花正充容，小𣏾隨輕鳬。
和尹少稷經幹 王洋
昔年初見君，山頭日卓午。但言奉親歡，不道作詩苦。稍稍窺藩籬，清風滌袢暑。論文及古人，一笑乃相許。早知没津涯，矧肯起城府。結交得若人，渠彌有環渚。風帆笑沉著，健足不留佇。如何黄卷中，尚對古人語。田間把犂鉏，筆端灑風雨。我亦正宫懸，非君更全堵。往作九奏歌，屈指爲君數。矧今獨壯年，獻爵未酬旅。古鼎太廟牲，時花洛城女。如君作文章，兩壘竟安與。
再和 王洋
故人客玄都，結茅臨子午。慈親哺童稚，十口共甘苦。門橫百琅玕，永日不受暑。浮名博煙霞，掉臂終不許。聽我讀新詩，小侯趨大府。揮毫散珠玉，風帆轉驚渚。北郭鄭仙翁，襟懷兩虚佇。尹氏才振古，仙翁筆端語。矛戈角森橫，畚鍤起雲雨。應笑窮巷生，蓬蒿半垣堵。所喜樂豐登，粒米不須數。況從名士游，真可釋羈旅。願君分餘光，下照及鄰女。切勿閟好音，文典實不與。
和鄭丈侍郎 王洋
鴻濛棲神契，脫落力自由。諒此丈夫事，寧爲兒女憂。丈人志宇宙，纖芥無滯留。靜觀四大室，俛仰七十秋。詩寬江海涯，心無花月愁。請言平生志，曠度無陰謀。浩瀁馳三峽，涇渭分九流。霜皮峻千尺，回首走萬牛。大歷竹馬遊，即今誰在不。被髮下大荒，萬象散莫收。一舉攝倒景，百篇醒醉眸。矧此無妄疾，固可勿藥瘳。時當天宇清，皮人獻功裘。願公强舉巵，起慰瀟灑侯。列星搖參光，蟲鳥逃窮捜。前山方刻窟，粗可少獻酬。不作紅粉涴，那憂華髮羞。洪崖與浮邱，彩筆俱豐優。
和李希言仙山書事 王洋
五年萍梗蹤，所向隨波流。請言初起時，皇輿向吳頭。觸目多變異，論心鮮朋儔。願借谷生筆，慚非奕者秋。憶昨元年中，紫墟拜松楸。搶攘逃賊庭，斂退勇自收。況知踳駮才，豈副英俊求。摧折縱俯仰，旋澁難調柔。放意山水間，恐合成窮捜。人事喜乖誤，奔茫赴南州。每緣身外交，不愜心事幽。有時塵壤際，獨羡滄海舟。平生欲往願，夢想從之遊。近者明詔寬，汰核真良謀。飛集任鳬雁，縱遣無半留。乃得陪髙人，一散百慮憂。艱難健兒貴，武爵輕公侯。吾徒合何如，甘分宜相投。況彼四士者，髙清懷遠邱。雍容秦中吟，激烈塞上謳。得失有如此，飄零晤良游。
酬鄧子 王洋
我年數七十，不過春五來。素心歲月盡，白髪日夜催。縱懷獨往願，欲去心先回。惟思百境空，洗此一念埃。喜逢鄧仲子，妙語驚奔雷。未登黄金臺，要是白玉杯。安能駕飛車，與子相追陪。姑借喝月術，救我年齡穨。
子楚煮雪水瀹團茶乃舉陶翰林語以詩見戲不敢不酬 王洋
平生何居士，一壑清江濆。達觀真大士，獨往乃聲聞。我亦策蹇步，不甘子絕群。追逐到滅景，回視嗟紛紜。今朝玉府開，群仙剪瑤裙。迷空散天花，萬疊屯寒雲。賞心會兩遂，百憂銷一焚。雙鳳已鳴似，神椎抗孤軍。更看陰沴盡，髙簷挂晴曛。
謝吳提幹惠詩文 王洋
排門雪三尺，閉戶饑腸鳴。擁騎遠方來，骨法秀以清。袖出一卷書，中有怖俗情。上言井有德，爲費四字銘。下言酒傷道，顛倒虞心兵。中流障百川，絕口無縱橫。君子皆是術，殄病人自驚。子其欲修我，匪以校我榮。再拜採雜佩，斯云得香蘅。
代徐思遠謝張季萬 王洋
淳風嘆遼遠，友道傷澆漓。交情比一線，斷續同羈縻。仁惇既難合，義重亦不支。寒谷少温律，衡門自寒扉。亦聞豪俠地，風月滿臺池。可憐伏雌客，出往無所施。淮鄉有病客，波浪逐淪彌。中流失舟檝，宛在水中泜。請叙先世德，繚遶窮方維。始奉華陰組，繼迹東南馳。道有海內譽，經爲淮上師。聞風事鑽仰，極力忘憊疲。求精析晉豕，辨僞正褒漦。大逐千里鵬，小察一寸鰭。旌善類騁駿，誅姦如戮鯢。魚蟲蛙蝦蛤，瑣瑣俱不遺。筆陣驥逸野，詞鋒江斬螭。導江派海尾，疏源河鑿岯。立言經寓宇，刊行結防隄。禮樂尊中國，春秋揮四夷。書謡切頌帝，詩化淑歌妃。德苑心潛遠，文帷性自嬉。謀心千古近，張目萬人睢。觀範推難習，同肩歎莫追。窮榮探沓默，測遠極奫而。奚事千張錦，真成一角犀。聽言真靡靡，觀行自披披。里薦書頻上，天恩澤屢垂。翼沖宜遂奮，羽困奈輕摧。賤子承前緒，遺蹤恨久違。智髙思引望，愚下顧難移。前業皆紛放，今懷孰怨咨。志存宜自勵，聰失僕安祈。碌碌追香餌，規規拾腐劙。戴盆思倬漢，屋蔀蔽朝曦。流落真難似，衣冠愧未宜。敢思千里潤，但覬一環溪。自分無修翮，何人整困泥。及門初著足，投分乃知歸。袞袞窺儒海，汪汪見量陂。風流饒灑落，矩度盡逶迤。附尾蠅方借，餘斑豹幸窺。自從柸與共，不覺歲踰朞。飲德初難料，蒙庥久尚疑。篇章時繼續，杖屦屢追隨。乍履雲衢便，俱亡客路危。與錢寬剩酒，裹飯接殘炊。揣質恩奚自，知公德不漓。煦濡三尺澤，和暖一囊衣。盛事真驚俗，神髙解起痿。老軀財脫病，稚子孰言肥。慰薦增今喜，栽培任夙期。此身如寄託，畢願服耕耛。悲此孤根弱，愁先百草萎。名卿宜達理，直道不容私。飲德寧辭醉，餐和不恨饑。頓忘前事迫，復慮異時悲。東閣雖開館，淄川只下帷。可能嘗燕樂，獨肯念貧羸。肉骨非無藥，還生信有醫。論情惟藉口，此病敢言腓。枯鮒長思水，官蛙幸給糜。承庥宜足矣，去德如何之。道義終祈合，形骸聽易睽。借籌難獻策，罄竹莫陳詞。君子真雄觀，幽人乏令姿。甘貪寧守魯，事大復貧齊。已佩添年藥，還吟起病詩。命疏從我薄，情解爲君怡。聊述蕪詞拙，章成復自嗤。
和沈子美梅詩 王洋
一氣如權衡，俯仰在緹室。鼓行橐籥間，草木俱應律。物物各有長，輩行皆屈膝。誰能長百花，寒梅最先密。自此啟端兆，次乃排等秩。微者或易傷，大者或不實。剪除困陵暴，糞掃如扑抶。駢開類爭妍，粉敗若老佚。採擷既紛紛，棄置復鬰鬰。大抵爭春花，柔弱忌寒冽。方知歲前梅，義勇過箭疾。有如比紅兒，觀者亦呵叱。有如當皺玉，卻欲數梨橘。又如奏金石，秋蟲並啁唧。又如持豨苓，便擬簉芝术。又如白玉堂，光耀映蓬蓽。以此難著語，老眼徒屢熨。前賢有題韻，靈還不容乞。欲寫文君容，相如口猶吃。投章自清絕，報聘我戰栗。昨者得君詩，冬景當暖日。猝然遇彊敵，不戰勢已屈。堂堂既難當，惴惴良自失。花前嫫姆陋，篆外青黄質。魯肅思一鳴，展禽恐三黜。舊積已經年，佳情諒難窒。勉力駕疲鈍，着鞭追俊逸。我于掌武公，蹤跡亦舊物。差肩固百千，及門或六七。嘉謨傳四海，吾君能細述。餘事付丙丁，詞華須甲乙。始信直道功，子孫定逢吉。門戶既未艾，青史當屢筆。我思薦一言，君其試無忽。藻身須英華，造道在經術。學博貴守約，美質或矯拂。古者亦有言，愚慮千得一。川流子方興，絕潢我易畢。晴昊插繁華，從今好顔色。
梅 王洋
心妙意難到，理淺語易俗。惟此公共美，路坦行自跼。彊勉思攀陪，雖懇不見錄。料想何水曹，平生一夔足。
觀徐園金橘有感 王洋
金丸不逐肉，聚族居士園。此園豈不佳，百卉念已繁。主人特愛重，列圍限兒孫。歲晚甘液成，饋薦籩豆存。楚楚小䍦欄，彌戴覆護恩。向來叢棘中，豈不茂本根。零落草木傍，未得依蘭蓀。一朝被華藻，如奉貢篚尊。輝輝黄金實，採摘勤加餐。乃知物貴賤，得失同一原。收用貴瑚璉，棄置輕邱樊。臨風一感歎，相向無復言。
枯柏 王洋
齋前兩柏樹，其大皆十圍。我初營屋時，正與兩柏期。其一傍北亭，其一近南籬。相去十步間，當夏無炎曦。我翁時來遊，對此顔貌怡。群從來其間，或飲或賦詩。賓客來其間，顧盻屢解頤。桃李幾番春，不逐物態移。霜雪苦侵刻，曾不顔色衰。亦知堅貞性，凛凛不可期。夫何今年秋，予來自京師。哭親苫塊間，喘息絕自持。忽見南籬柏，索索但枯枝。徘徊柏樹下，終日懷嗟咨。家人對我言，柏死已經時。今年春夏交，老翁初見之。悲傷復愛惜，不忍加斧斯。意謂糞壤間，所處非所宜。材已中棟梁，安得死茅茨。爲此感慨久，子豈盡得知。我既聞此言，不覺重紛洟。豈爲小圃內，失此歲寒姿。蓋念天與人，響答良不疑。方夏巨柏死，致秋哲人萎。豈不明告人，象類來不遲。所以翁對此，泫然雙淚垂。大厦將營度，固非一木支。奈何如此材，終死不得施。芃芃叢生者，樸樕良已卑。槐老未及仞，露腹憂明離。東邊一畦菊，豈足充朝饑。樹蘭徒九畹，不能比蕪蘼。蕭蕭數竿竹，空腹將何爲。此外雜花木，不復較雄雌。譬如麟失藪，駑馬從競馳。鸞鳳要髙翔，巢卵何用窺。於懷久衡慮，追數苦費詞。枯柏復枯柏，汝其亦長思。
八月道宫聞鶯 王洋
密林囀圓吭，流韻入清杳。當時太晚計，花前來不早。致使惜春人，聞聲恨先老。正緣幽谷春，朋友在久要。爭春快先鳴，無乃失友道。日塢集芳欄，名園唱清曉。得路共遷騰，此事不草草。即今秋色髙，金衣尚鮮好。歌舞興未闌，秋空樂晴昊。
和谹父尋春之作 王洋
穠華女兒紅，芳草王孫綠。小大各盡態，低昻俱悅目。久雨脫滯著，振衣樂休沐。晴空吟思開，命簡句可屬。起看花覆墻，淨掃雲爲屋。幸會二三老，風騷命奴僕。欲說未說情，三篇兩篇足。玉人花暎面，眉黛添香醁。杯酒戒失身，無如飽捫腹。
路居士山水歌 王洋
人年八十百慮昏，丈人耳目方聰明。他人到此筋力疲，丈人勝如年少時。老中强健閑中忙，經卷丹爐肘後方。金書千軸造理窟，赤城七篇談坐忘。我年三十始相識，丈人年已幾六十。往來出處三十年，體無作用神安然。靜窺了不見根底，我謂君心秪如此。那知能事有别腸，筆下風光窮妙理。龜溪道人古衲師，心辭聲利常無爲。晨鐘粥鉢半爐火，午日茶甌一局棋。一朝共語小窗前，袖出小卷含風煙。爲言老路手作此，畫出王郎訪戴船。明朝見我微笑語，漏泄丹青奈緇侣。别有一段壺中天，果若知音定分付。輕輕一軸數尺長，奇峰突兀烟茫茫。其間細屑千萬狀，領略試爲哦新章。初畫寒林宿鳥驚，山蹊漸曉人漸行。四僧趁飯分先後，人立渡頭沙岸口。一舟閑泊石岸中，一舟半渡凌雲空。兩舟一釣一垂網，上有雁落蘆花風。兩橋近山轉清絕，客攜笻杖半卼臲。定是當年鶴氅翁，神氣飄飄犯寒雪。山腰佛寺樓閣明，下有茅店臨沙汀。刹竿挺立照山影，風幡髣髴聞談僧。紛然萬象爭奇怪，縮地便移他境界。才薄其如此畫何，强寫嬌容捧心態。昔聞大令馳筆鋒，天門未借西南風。衆工索錢陽好語，吳起果被公叔沮。翩然拂袖返田廬，將軍妙手今爲幾。乃知胸中千頃碧，來自傳家萬金直。丈人丈人有餘墨，莫惜逢場時戲劇。
明妃曲 王洋
漢宫沈沈凝紫煙，妾身一入知幾年。樓髙秋月照清夜，亭暖春花熏醉眠。憶初送我辭親戚，便擬光華列旌戟。君門安得似人間，咫尺千山萬山隔。花月朝朝空暮暮，長戀朱顔不如故。內家車子散金錢，安得此身霑雨露。忽聞花宫選羅綺，單于來朝漢天子。但言妾欲嫁單于，萬一君王賞桃李。大明宫內宴呼韓，出水芙蓉鑑裏看。徘徊顧影花顔靚，綽約豐容廣殿寒。當日君王喜且驚，欲留失信去關情。若教不殺毛延壽，方信蛾眉畫不成。茫茫漢塞連沙漠，柳色陽關斷腸處。故鄉阡陌想依然，馬上琵琶向誰語。命薄身存有重輕，天山從此靜埃塵。山西健將如君否，此日安危託婦人。人生景物疾如馳，翻覆由來萬事非。莫笑巫山女粗醜，朝尋楚宫暮柴扉。男兒莫厭款段馬，女兒莫羡金縷衣。君不見巫山歌舞賽神罷，野老至今懷秭歸。
乙酉閏八月二十一日出南城遊峴山壁間讀東坡詩感而有作 王洋
水晶宫名凡幾區，此州絕景天下無。寒溪十里出明鏡，峭壁千仞涵清虛。平生邱壑胸次間，長情自恨無時閑。干戈逐我出鄉曲，散浪卻不拘塵寰。往時足健輕追逐，吳會山川看未足。行來恰值積雨餘，萬疊峰巒發新綠。溪山長好人長閑，不信此州翻地軸。流落須論塞上翁，髙唱慚無郢中曲。千年陵谷多遷變，髙名長在唯稱賢。峴山上下碑在否，見說父老猶潸然。襄陽但記羊叔子，霅上風流亦如此。壁間誰記萬瓦詩，歎息前賢淚如洗。
鄰僧以木龕養蜂一日墜地僧見蜜積燎煙薰蜂蜂大駭散因割取幾盡適覩此事感而有作 王洋
採花供課能滿庾，不自營巢庇風雨。壘土削板非愛君，君自歸之若安堵。一聲衙集律令嚴，兩股挾持筋力苦。棟宇不牢偶墮地，盡見室家窺積聚。王緣積久頗厚實，招寇慢藏誰自取。山僧平日恐物傷，忍向么微施數罟。豈嫌嚼蠟味太薄，一割未厭猶再鼓。初猶忍戀縱追螫，俄困薰灼難力拒。驚飛浪走觸藩籬，往往散墮折肱股。害身即是養身人，愛本爲仇慈是虎。嘗聞釋氏戒奪食，此道胡爲今不數。刀頭得蜜吾何有，出力爲君傍作主。勸僧切勿苦有情，盍用慈悲銘肺腑。且留餘食供歲事，庶得春風容慢舞。丁寧更喻衆蜂王，自此亦可寬祖簿。
讀中興頌碑 王洋
峨峨蜀道艱難路，萬里行人走征戍。招搖夜發川谷驚，回首長安滿煙霧。朔方日已催天明，朱輝散射朝霞升。旌旗指顧豺虎靜，風雨汛掃煙雲清。臣能奸君子詐父，身有妖雛不知顧。江中鹿死始悲嗟，帳下豬驚猶躁怒。萬年枝上春風回，明明九廟無風埃。扶鞋綴組命書重，崇邑大縣華封開。如何李父干天路，禍未单誅已交惡。子儀不保墳土乾，淮陽豈爲幽燕懼。太宗功業三代前，煌煌建立今古傳。兩宫哀笳十五曲，至今談者猶潸然。
吳興苦雨 王洋
黄流渾渾彌川瀆，此邦不求長自足。人家蠶治怕桑寒，階下决明隨意綠。朝來横急如少止，忙亂車溝畎秧水。還君膏澤莫貪功，放出扶桑照千里。
病眼 王洋
寄身雖閑念未除，敵念賴有前賢書。如何昏花接旬月，古史散落經耘耡。我知稟賦分量淺，費出稍泰尋空虛。衣服飲食悉若此，耳目形體應相如。此如用多隨困闕，不似緩節安虛徐。解衾臥穩省開目，細瑣悉悉分蟲魚。異時意氣尚掀舉，欲取功烈規名譽。從天且乞一雙眼，此外不敢求贏餘。
憫旱 王洋
天心愛民非不勤，民心有恨天必聞。爲嫌流水入城郭，指撝山澤收浮雲。浮雲未肯便承命，往來空中無定性。平時風伯讒口多，忍看雲師自奔横。願得天公張網羅，要令滅跡須嚴科。雷公傳聲澤靈死，嗚呼奈爾風伯何。
近冬至祭肉未給因叙其事 王洋
去年至日猶從俗，今年至日曾無肉。食無臠{炙火=肉}情勿傷，祭不毛血貧太酷。起與婦謀宜早計，我典春衫君剪髻。但得豚肩略揜豆，敢事三牲共日祭。婦將捩髪猶忸怩，請君憑几聽致詞。所聞奉祀貴誠潔，誠果不立豐何爲。自爲君婦今有年，君家儉德相流傳。以其所養昔固爾，稱所豐儉今宜然。况聞隆殺古有制，禮貴視時成愷悌。順成八蜡乃得通，聖治功成方饗帝。方今大禮曾未充，倉廩不與昔日同。無財無田不可祭，子有籩豆那能豐。且求遠去酌行潦，在野不應嫌薄少。待得故鄉兵馬空，共買羔羊薦清醥。
外屏不固婢有思逸者小兒作髙柵限之 王洋
一從爲客今五年，囊中羞澁無一錢。雖逢惡客如櫟社，匠石不顧斤斧全。自矜尚可詫妻子，不用戒謹長安眠。性慵外戶縱不閉，竊類陳平佐刺船。昨者小兒治藩落，堅不可拔髙踰肩。心疑過意使輟作，瓦棺自免一坏穿。答云竈下不安室，慵倦未終頻計日。饑鷹在臂常掣韝，病鶴傷心懷舊匹。有自而然爾莫慚，無以聚人吾自黜。又思廚清固無餘，以我養爾何怨疾。忍饑只合且困眠，何爲目眺思悠然。爾今腸空尚圖逸，藉飽安得同周旋。人生有命甘淡泊，安貧聽我歌薰弦。古來饑渇第可忍，醉飽以德方稱賢。
方春時群兔食麥先生置罝焉終無所獲今者原頭草枯無所隱遁乃得以投湯餅是兔得所嗜以死而先生之憤亦快也既感斯語因繼前韻 王洋
吳山積雪不潤麥，客子思鄉疑卜宅。先生好客如聚書，豈料向來遭五厄。㕙㕙自是安無虞，爾身那計歸庖廚。遐方自此欲同軌，書文正合求長鬚。當時咀食應矜狡，湯餅于今得稱巧。幸因所嗜同一烹，吾鼎饒伊送肝腦。
臘八日書齋早起南鄰方智善送粥方雪寒欣然盡之因成小詩 王洋
臘月八日梁宋俗，家家相傳侑僧粥。栗桃棗柿雜甘香，蓤椇芝栭俱不錄。金僊託言成道時，不認饕饞借稱目。誰謂毗耶清淨身，何有塵埃更須浴。今晨雪屋梳白頭，南鄰與饋如素求。未須怊悵思往昔，坐變勁峭同春柔。鋪排短韻一作戲，爲君姑續歲時記。
僊上人舉進士過三十不第作詩曰男兒三十未有立人世百年徒自勞徑拂衣削髪爲比丘今二十年矣精力甚健及將遊天台既羡師行復自悔訟因其將行作詩紀之 王洋
春風只解吹春花，靈根古木無生芽。玲瓏拳石出萬様，碧峰千仞藏煙霞。世間百事總如此，偶然感慨還興嗟。上人本是龍門客，少小辭家來射策。可憐奇物未化神，卻與凡鱗同點額。當時三十未爲老，急電抽身能覺早。一投空跡二十年，留得詩腸至今好。我始與君同業書，明瓊偶紀張雙魚。强將野鶴落樊圃，不與閑雲同卷舒。君將風袖隨煙霞，我獨塵緣著冠屨。試問堂中老衲師，定見兩人優劣處。天台風路埋雲根，寒巖夜嘯鼪鼯群。脱身也自不費力，未疑此心長羡君。他年邂逅雲門路，不止分君一片雲。
賀生孫詩 王洋
紛紛郁郁煙結扉，傳道老何孫子歸。褓中不作嬰兒泣，芝蘭共見生庭闈。于公决獄德莫比，今日何公亦如此。掌中送此麒麟兒，不是如來須孔子。長兒本自長沙得，驥子生孫定奇特。未論玉骨秋水神，聞說已傳湯餅色。
尤生說字 王洋
正名百物與神謀，禍福無門亦自求。君獨何心分象數，筆端無復見全牛。探心取意陳前修，一字或可談封侯。逆知喜怒容點頭，攻君乃是操君矛。謡書失腳似可笑，雜今雜古近同調。乃知人事亦天然，吾心或者司化權。
昨日往候伯源承軒蓋未還第見兩夫守舍面目嚴冷有羽林貔貅勢一僕候門遇故客乃加禮振聲折腰應對響答若騁駿足而未果者因問主翁何在日晏何尚未歸僕從如汝輩凡幾人三人者齊聲答曰主人旦暮出入結駟榮盛奔走執事畢具間枉車騎過客它舍群騶之外尚餘三人我輩是也見其庭戶森然黄簾綠幕朱戶扃固此三人者特外隸耳而勢已如此使僕誤入帷帳深處又當何如僕時病起與羸夫爲三既不得見因招籃舁將還三人者自後指而笑之意誚客太無堪態主人真可誇也俛首興嗟不能自已因成小詩且于卒章自見其志併發一笑 王洋
洞中僊子丹藥成，鬼神妬嫉喘且驚。龍門虎踞工守視，始知異類窺僊靈。先生本是玉京客，藍橋邂逅邀雲英。是宜收藏此丹鼎，貔貅呵禁門長扃。亦如猛虎守厲禁，千山不許一鳥鳴。主人日食大尉府，都騎自合連輜軿。只嫌底事苦未足，要有蘭玉羅階庭。行人過者莫回面，牆東鞦韆不可見。我有丹砂不似君，待與葛洪評貴賤。
寶覺師畫少陵像用筆甚簡伯氏稱賞之因戲爲長言寫之 王洋
破帽麻鞋肩傴僂，回頭意若呼宗武。行歌又似出關時，飯顆山前日當午。公如冰玉天賦成，玉爲溫潤冰爲清。廟中朱絃堂上曲，一唱三嘆知遺聲。平生但飽主人飯，身後空傳世上名。蕭條冷炙殘杯氣，寂寞千秋萬古情。吳僧筆端龍幻化，幻出前賢世無價。可憐見畫未見詩，更合愛詩方愛畫。
曾谹父招客盛夏轉涼 王洋
火雲烈烈燒塵土，八月炎風正三鼓。使君傳教招近局，雨打紅塵風起舞。人言神物戲慳人，長爲微情愛三暑。晴時得雨靜招風，若飲清涼汗如雨。了知人意通三界，達士揮金天不怪。今朝賓客雜鄒枚，想有筆端風雨快。
季文作真率會遇大雪寒甚主人之居狹不容散步爲嫌作數語爲解 王洋
一風一雨天醖雪，溪上行人手吹裂。主人掃巷作光華，滿注金罍喚賓客。酒酣耳熱膽量寬，容我口開非偪仄。天寒促膝政相宜，共道興來連舉白。人心好客天亦知，平時思雪不可期。寒消內熱沃肺渇，瑤花滿眼真瑰奇。一尺呈豐有成驗，三白譴厲徴前爲。不辭秉燭達曙光，别思共醉今何辭。此身對酒願長健，明年花發春遲遲。
鄭吏部設川饌招客戲成長言呈諸丈 王洋
茫茫四海天宇髙，九州列貢分地毛。江黄之區橘柚國，細腰宫衣無吳庖。□□不得供刀匕，况走川珍自岷水。鄭翁幻戲不作難，縮地分甘五千里。老人種蔬薑滿畦，買薑留錢人不知。丁寧使者市蜀錦，恍惚異味來如期。乃知此事古亦有，鄭老此戲誠瑰奇。擣珍䐑臠投巨鼎，繚肝末肺分全犧。南方搖落青未已，梅蘂垂垂照青泚。雪消冰盡飽陽和，更待春風轉沙尾。穠華只說錦官城，匝地燒燈夜初起。從翁已幸不齎粮，期向城都看藥市。
題徐明叔海舟横笛圖 王洋
莫愛一掬水，海闊觀狂瀾。莫愛手中月，空明海上山。人生適意貴如此，前度徐郎在千里。噴雲裂石天宇髙，夜寒水冷魚龍起。世間俗客貪昏睡，波濤不識神靈意。更令疊奏數曲終，鯨山會作玻璃翠。畫工妙手今無幾，可惜徐卿今老矣。醉中睡起百憂寬，與君一笑西風裏。
石澗 王洋
帝令銀漢推餘澤，不與人間較刀尺。剪綃爲練課天孫，濺溜成文照東壁。我疑蒲城鬼神入，腳踏飛車翻霹靂。怒當十倍縛王離，瓦震三軍開許歷。仙翁題詩詩有史，畫史紛紛俱屈膝。至今盛事隨山中，往往摩挲到金石。歸來滿口說江湖，不學平生論感激。乃知卷舒在虛懷，誰道今人不如昔。有時坐我天姥下，但覺清風生羽翼。長令淨洗五兵閑，回看萬事皆塵跡。
寄題永新鄧成之粟庵 王洋
學詩學禮子已文，種花種竹居不貧。門閭正可務廣大，如何一粟容君身。結庵名粟亦何寄，口不盡言知有意。鵾鵬羽翼自垂天，蜩鷽飛鳴有餘地。短長小大爭長雄，舒卷不離方寸中。小如一粟大江海，萬形宇內寧非同。君如推此充寥廓，回集塵端亦棲託。放言切勿誚蒙莊，伯夷永名仲尼博。更須談理勿談空，此道根原由守約。
凝雲堂 王洋
浮雲蹤跡真何處，會若無心是同住。此間我若解忘情，應與閑雲共來去。面山結屋開虛明，屈伸與我同太清。紅塵洗淡一翻手，悠然適見雲平凝。回看詩客時滿堂，雕刻品彙俱奔忙。亦知泉石成膏肓，與人裝取錦繡腸。寥廓萬里同翺翔，唯有白雲來帝鄉。
庚午歲伯氏生朝作樂府一章爲壽 王洋
木公金母傳瑤爵，九虎開門動魚鑰。瑤池曼倩别煙霞，海上安期降喬嶽。東牟先生德彌大，靜課虛無明寂寞。背連海嶠三雙鼇，手取西山一丸藥。推先當戶培芳蘭，斗牛寶氣搖光寒。光華章綬表奇格，照耀廣陌馳花鞍。春風物色論長久，柳拂腰支梅勸酒。百篇聊復付西江，盛事會須傳不朽。天上老驥禾充腸，一秣萬里瀆空蒼。年年歲歲身長健，歲歲年年春草長。
同劉仲忱舍人先生鄭武子餞伯氏賦兩篇得聖歡二韻 王洋
南州本非行路難，年來行客多悲酸。黄花白酒且今夕，驚風晚日催雙翰。一杯交歡意方屬，四座相顧顔不歡。如今守邉戍不遠，政合勉力勸加餐。
送周仲固運使之官湖北 王洋
梅花滿野春欲蘇，漢家使者臨重湖。使君作意不求異，解使愁歎成歡娯。往年奉法佐廷尉，縱遣狐兔誅封嵎。平生獄吏弄爪觜，民不畏吏從君初。即今持節下澤國，要令比屋歌唐虞。父兄便飽倉有粟，童子莫恨衣無襦。溫溫和氣徧封服，坐運豈必勞傳呼。桃花之源誠有無，吾恐誕幻成荒誣。不如使君三聖書，總括萬彙包堪輿。一編韋带在掌握，藏之懷抱時卷舒。古今事物不外取，但用指訣開迷途。斯民識路從變化，履泰去否攣中孚。使君早訖外郎課，歸奉天子陳王圖。他年訪我當踟蹰，欲餉白飯陳青芻。
偶得上饒芡實頗佳分薦同邑以詩送 王洋
明珠寶簿藏貝宫，姮娥取置空明中。神仙法施仗秘呪，一粒變化傳無窮。水府仙人通妙訣，擘破寒泉弄明月。左庚右甲養素胎，珠勝醍醐色如雪。錬丹水底含太陽，世人錯比煎硫磺。丹成不合戀凡殻，雄鷄冠碎鴻頭傷。紫苞裂處呈芳髓，火候溫溫闇香起。青荷猶著舊衣裳，玉質可憐供軟美。我家舊住長淮湄，花開十丈芙蓉旗。年年割鮮喚同社，徑醉忘卻還家時。何人縮地有幻巧，容我短棹追馮夷。
借笠澤叢書于陳長卿以詩還之 王洋
親見子雲貎不颺，遲以歲月名自彰。松江笠澤幾多地，古今三作勝士場。鴟夷已去乘海航，季鷹撫事驚秋霜。五百年間天隨子，汀洲杜若齊芬芳。筆牀茶竈湖光裏，欸乃聲中弄清泚。有廚無煙釡爨空，過午懸簞藜莧美。詩窮文怪兩奇絕，造化别分閑日月。一峰下嶺晚當門，四頰寒鱸夜飛雪。甘同世上伏臘勤，肯作人間觴豆客。辟書不爲救口忙，銜命終辭一官熱。借書當借物外書，洗除塵坌觀浮虛。異時曾此一過眼，故人相遇誠歡娯。翩然好去追黄鵠，酒無兩瓻歌一曲。
聞何爲孫作內集以長言戲之 王洋
門前春田澍膏雨，門內春風動歌舞。瑑爲璋玉男子祥，起作繡鞋女兒舞。阿翁吹簫兒獻旅，粉面嬌孫侍家主。一門歡笑足戲樂，盛事流傳百年語。村歌社曲莫插手，定本風流教坊譜。一家有喜百家同，况是相逢淪落中。犀錢玉果大開說，已愧湯餅霑無功。
周秀實書云裴奇卿好茶得病鍾熙仲酣醉任真西林老逢場作戲同倚花下一時信筆作詩爲戲 王洋
閑來得病緋衣客，著酒當茶桑苧翁。誰知十室有二士，復得周叟同從容。叟今行年餘七十，七歲詩成鬼神泣。即今吻合主盟壇，籍湜驚奔汗流急。兩君置陣亦嚴整，未許行人私越境。有時爭利逐輜車，掉鞅安行發機穽。戰者方酣見者真，走書取證石壁人。石壁老人方睡起，巖前一笑桃花春。遲君待我同徙倚，共催短棹東風裏。
方何二公回自郡所得不同作詩戲之 王洋
南鄰博士只破幃，春來數日分春衣。東風陌上催蒙茀，不許看花緩緩歸。那知此理未可訴，破費書廚走長路。靜思我咎安致然，杳杳人情無問處。歸來粉黛包亦結，安得衾禂更羅列。嬌兒冬暖不須啼，正恐當寒更無韈。命數從來有奇耦，北里士師真好手。一時歡笑父子同，箧載縑緗船載酒。歸遺欣欣樂可期，婦運金刀時哺飴。先憂後喜尊吉卜，釃酒烹魚消百罹。世間得失類如此，解使空腸作悲喜。紅白紛紛一種花，試向東風問桃李。
戲鄭曾二老 王洋
兩編千片白雪繭，六百二斗青銅錢。不辭破費十日産，要向几上追前賢。前賢已死不可慕，世上流傳只佳句。不尋斷簡賞心符，定自前賢無覓處。鄭翁知我用意誠，云有甲乙分餘明。盧仝書到孟郊富，李老被酒張翁醒。當時儲館典讎校，今日取送傳芳馨。分多析少每如此，翁甑百金杯千羹。北鄰老子苦好客，懸簞過午須賓食。昨朝喚客啖鵝炙，十字浮光湯餅滑。須臾碾畔百塵飛，語是奴童破珪璧。此翁香串數百枚，一一啖客當千回。啜香飽炙勘詩譜，但度流年無所苦。
以校正字學還方智善作詩贈之 王洋
惟古於文藏妙理，自然之音見微旨。唇舌齒喉母生子，清濁重輕毛髪比。古者八歲方毁齒，小學師承方肄此。時及春秋循一軌，臺輿亦知窺閫壘。齊人謀莒本秘詭，登樓密語不敢指。兩脣含合不哆侈，見者能知豈徒爾。後人學疏忽源委，傳會流俗兼下里。庚辰吳入記前史，郢永遂令齊亥豕。少知長老習步跬，紅綠誰能辨朱紫。縱有是師無是士，聞者一笑或掩耳。我年六十老書几，倣彿聲形多取似。目前趨過或但已，翻覆討論徒累累。方侯大梁舊冠履，結髪儒衣長槐市。發憤編摩貪寸晷，索摘真能窮骨髓。持以告人遭詆毁，方侯持心直如矢。尊吾所聞寧轉徙，若不我從知已矣。我留龜溪同梵庋，羶蕕偶幸親蘭芷。時論古意自鞭箠，不覺此心思奮起。乃知古學惟審是，晚乃紛紜聽華綺。考永聲律究終始，縱不有疑心固喜。要好誰云不傳紙，革誤鉏疑云糠粃。欲障東流歸海水，識路直須行不已，靖節琴中有宫徵。
聽琴贈遠師 王洋
世人傾耳聽繁音，太音古淡難爲聽。有如廣庭題旌夏，或者驚遁疑有神。當時舜牀調五絃，薰風煽物無窮人。若言造化不愛翫，安得感君回陽春。遺音相繼嗣者誰，窮山緇侣黄冠師。非干此意樂窮靜，世路自與相参差。我今試聽清風操，野鶴孤猿對殘照。琅琊山下醉翁吟，分明撥向琴中調。人言大弦如玉溫，小弦廉折亮以清。春秋自是隔寒暑，天地不得令偕行。豈如七弦轉十指，勁節諧音同到耳。乃知造化在指端，豈但髙山與流水。道人不肯長懷珍，亦曾挾藝遊車塵。髙門八字驚未見，脱贈往往捐千純。如今飄泊困長路，更覺世味難將迎。應將感愴赴琴曲，一聽萬慮羅心兵。道人勿苦生冰炭，古道須信非人情。哀音果要洗俗耳，更去嬌弦三兩聲。
陳道士年十三骨氣有異弈棋得妙處鮮能對者推此藝以他學何所不可因成短篇贈之 王洋
一枰局上無多歧，世人到此懷自疑。方圓動靜曾未識，生死眼前那得知。長頭道士年十三，眼如巖電光爛爛。已將雙腳落城市，猶自面目藏烟嵐。局中應答每閑暇，揮霍紛紜窮變化。回頭卻笑世人疏，不認盈虛成取捨。我聞此藝在專攻，莫起妄念思冥鴻。冥鴻不至局已敗，弓繳漫自存胸中。我欲將君比弈秋，專持此藝從君游。但期白黑得歸處，一枰勝負吾無求。又聞奕棋多仙侣，常向局中送寒暑。世間利害疾轉頭，妙手如今向誰語。昔時陶令曾鼓琴，爲嫌弦上多繁音。七弦除去五音斷，卻於此處知琴心。我知此藝亦如此，不似推枰休刻齒。請君長大具芒鞋，共向鹿門尋石髓。
贈向揚州 王洋
耐官丞相千載人，傳家愛國不愛身。兒孫當使風流在，已許絕代誇殊倫。其間淮上禮樂帥，氣象直出追芳塵。未論十世數眷屬，况是雲幕椒房親。揚州自昔鎮平野，東控七澤南甌閩。肩摩轂擊接晝夜，賓從雜沓朝天津。尊前芍藥照金翠，堂下楊柳眠芳茵。上中下地貢賦錯，二十四橋風月新。百年人事有更變，冥冥原隰桑麻春。中興天子撫方夏，選用世德分憂勤。劬勞鴻雁事安集，藍縷篳路張羅閩。即今施設如有神，突兀壯勢何逡巡。髙城樓觀插空碧，畫橋舟艤浮奫淪。黄童白叟息愁嘆，自言重見風俗淳。野人本住蓬莱側，寄籍淮甸老阡陌。飄流自分不重來，重來翻欲謀安宅。昨宵晚渡長江來，扁舟欲泊長河側。送徒勉我但安行，此地何人名惡客。元戎號令皆有時，令行禁止須臾期。請君委櫜付大尹，野宿山行良勿疑。行行古埭弔謝公，平堤一笑逢老翁。語多雜亂唯說尹，但道還樂今年豐。吳娘踏歌兒起舞，不須社日長聞鼓。若令未即棄塵埃，會見黄金價如土。野人詩句來林泉，具書目見非妄傳。請君雲路驅長鞭，黄霸龔遂皆世賢。